Thluasuah Cotu Pa - Chinland Today Media\nThluasuah Cotu Pa\nJune 17, 2012 8:17 am·1 comment\n“I thluasuah lo ahcun ka lo thlah lo ding.” “… cuih hnu ah Jacob cu thluasuah a pek.” – (Seem. 32:26, 29)\n“Pai’ Ni (Father’s Day)” ah thluasuah cotu le a fale pawl le a tule pawl thluasuah petu zumnak patling a si vemi (Seem. 49:28; Heb. 11:21) Jacob ih nun zoh in thazaang kan la tlang pei. Abraham, Isaac le Jacob pawl hi Thukam Hlun sungih Pathian mi hminthang pawl lakah mi cehlei an si. Jacob in a pu Abraham ih Pathian, a pa Isaac ih Pathian ti lawng si loin amah Jacob ih Pathian a si zia a langter thei. Jacob cu thluasuah dongtu pa, Israel miphunpi ih pa a hung si theinak dingah nasatak in zuamtu pa a si. Jacob ih thluasuah a duh zia, thluasuah ngah dingih a tumtah zia le thinsauzet ih Pathian a tlaihsan zia hi cawn tlak taktak a si. Miphun pakhat ih Pa a tling hrimhrim. Jacob ih nun thuanthu kan zirzoi asile karbak pali in kan hmu thei ih karbak pakhat cio ah Pathian thawn hmaiton ih an ton awknak hi hminsin tlak a si. Jacob cu:\n1.\tA suahthlak in thluasuah duhtuktu a si\nAbraham ih fapa Isaac in Laban ih farnu Rebekah a tthit. Rebekah in fa a nei thei lo ruangah Isaac in Bawipa hnenah thla a cam sak. Bawipa in a thlacam cu a thei ih Rebekah cu fa a vun. Rebekah cu a ni-thla a kim tikah faphir a hring. A suak hmaisa pa cu misen a si ih a pumpuluk in hmul a nei. Curuangah Esau tiah hmin an sak. A nauta pa a rung suah tikah a upa Esau ih kedil kaihnget tahrat in a suak. Curuangah a hmin ah Jacob an sak. Hih thuanthu kan zoh tikah thlaraulam in kan thlir asile a fiangzetmi thil pakhat a um. Cumi cu Jacob hi a suahthlak ihsin thluasuah duhzetmi a si ti a langfiang. Anmah Judah daan ah fatir sinak hi a sunglawituk, hringtu pa ih thluasuah conak a si. Curuangah a upa hlanah suak ding hi a rak duhzet cianak a si. Curuangah a hung suah tik khalah cuih thluasuah cotu si duhnak thinlung cu a reh thei cuang lo, a thinlung thupte ah a nung ringring ti a lang. Ziangahtile a upa Esau in a rilrawnzet lai ih a suncaw suanmi a dil tikah, “Na fatir covo i pe awla ka lo pe ding” (Seem. 25:31) a timi hin a langter. Jacob cu thluasuah co phu hrimhrim a si.\nWarren W. Wiersbe in, “Jacob” timi hmin hi Hebrew ttong “yaaqob” timi ihsin rami a si ih a tican cu “Pathian in a kilhim ding (may God protect)” tican a si. Asinan a awsuah hi “aqeb” kedil (heel)” timi le “aqab” dunglam in zoh (watch from behind or overtake)” tican a si ih (nickname) ah “a kedil a kaihnget (he graps the heel),” asilole “a bum (he deceives)” timi ah a rung canglan ta, a ti [the Transformation Study Bible, 2009]. Curuangah Hebrew Cakuat ngantu in Jacob kha mibumtu ti’n a mawsiat loih fatir covo ziang siar loin veikhat rilrawnnak riamternak men ih a zuartu Esau sawn a mawhthluk thu kan hmu (Heb. 12:16). Tuni zumtu pawl tla Esau bangin veikhatte asilole caan tawite sung tisa duhnak diriamternak ding men ah thlaraulam ih kan roco dingmi sungral pang hlah uhsi! Cuhnakin veikhat sunsaw ei dingmi sungral siangin fatir covo a leitu Jacob bangin kannih tla kan leitisa duhnak taansan ngam in thlaraulam covo thluasuah a duhzettu le a thlenghtu sawn si zuam cio uhsi! Cuticun Jacob cu a hung pacan tikah Israel miphunpi ih pa dinhmun a hung thlen thei bangin kannih tla thluasuah duhzettu, thluasuah dongtu si in miphunpi ih pa kan si thei ve ding a si!\n2.\tThluasuah duh ah Pathian hnenah thukamnak nei ngamtu a si.\nIsaac in Jacob cu a ko ih a thluasuah hnu ah, “Kanaan nunau cu na tthi lo pei. Na timtuah awla Mesopotamia ram na nu ih pa Betheul ih inn ah va feh aw. Na pu Laban ih fanu pakhatkhat va tthi aw. Ziangkimtithei Pathian in nan tthit awknak cu lo thluasuah hram sehla, faate tampi nei in miphun tampi ih pa ah lo canter seh. Pathian in Abraham a thluasuah zo vekin nangmah le na tefasin pawl cu lo thluasuah hram seh. Pathian in Abraham hnenih a pekmi na umnak ram hi co hram aw,” tiah a ti. Cule Isaac in Jacob cu Mesopotamia ram Aram mi Bethuel ih fapa Laban (Jacob le Esau ih nu Rebekah ih tapa) hnenah a thlah. Lamzin ah Jacob cu mang danglamzet a man: “Leilung in van a baanmi kailawn saupi a hmu. Pathian ih vancungmi pawl tla cu cuih kaililawn parah an ttum an kai. Bawipa in, “Keimah cu Abraham le Isaac ih Pathian ka si. Na ihnak hmun le ram hi nangmah le na tefasin pawl ka lo pe ding. Na tesinfa pawl cu leilung parih leivut zat an si ding. .. Na hnenah ka um ding; na fehnak kip ah ka lo humhim dingih hih ram ah ka lo kirter saal ding. Ka lo tiammi hmuahhmuah hi ka kimter thluh hlan lo ka lo taanta hrimhrim lo ding” a ti (Seem. 28:10-15).\nJacob cu a tho ih lukham ih a hmanmi lungto cu laak in hngilh lonak lungphun ah a phun. Cule hriak a toih ih Pathian hnenah a ap. Jacob in a cuih hmun cu “Bethel” tiah hmin a sak (Bethel ti cu Pathian ih inn tican a si). Cule Jacob in Bawipa Pathian hnenah, “Ka hnenah na um ih ka fehnak lamzin ah i humhim ih ei ding rawl le hnipuan i pek ih tlunah ka pa ih inn ah himdam tein i thlenter saal a si ahcun Bawipa, Nangmah cu ka Pathian ngaingai na si ding. Hih ka phunmi hngilh lonak lungphun hi Pathian, Nangmah ih inn a si dingih i pekmi hmuahhmuah sung ihsin tthenhra ih tthenkhat cu ka lo pe tengteng ding,” tiah thu a kam (Seem. 28:20-22). Thukham a um hlanah thluasuah a duhzettu Jacob cu Pathian hnenah umpi ding le kilhim ding a dilngen ih tthenhra tthenkhat pe dingin thukamnak a tuah. Curuangah miphunpi ih Pa sunglawi a hung tlinnak a si. Zumtu kannih tla Jacob bangin hringtu pa ih thluasuah cotu le Pathian ih thukamnak a ngahtu kan si ih Pathian hnenah thukamnak kan neih ngam asile thluasuah dongtu le miphun ih pa dinhmun ah khaisan kan si ve ding.\n3.\tThluasuah co dingah rin-umzet le nasatak in zuamzettu a si.\nJacob hi thluasuah duhzettu lawng si loin a pu Laban hnenah kum kul sung thinsauzet in rin-um le taimak suah ih hnattuantu a si ti kan hmu. Seem. 31:38-42 sungah, “Na hnenah kum kul sung rori ka um ih, cuhmuah ka um sungah na tuu le na me veikhat hman an fa an siat dah lo; na tuurual sung ihsin tuucang pakhat te hman ka ei hrih lo. Sahrang in na tuu a deh tikah keimai’ sualnak a si lo ti langter duh ah a sa na hnenah ka rak keng dah lo. A ai ah keimah te in ka rak rul mai ringring sawn. Sun ah siseh, zaan ah siseh, rukru pawl in an ru asile na kuan pei i ti. Vei tamzet sun ih niling ka tuar ih zaan ih khawsik khal ka tuar. Ka it thei dah lemlo. Kum kul khengte na hnenih ka um sung hmuahhmuah cuti’n ka rak tuar cuahco a si. Na fanu pahnih hrangah kum hleili na hna ka ttuan. Na tuurun pawl kum ruk sung ka khal. Cucing hmanin ka hlawhman vei sawmsahra na tthin. Abraham ih Pathian le Isaac ih biakmi ka Pathian ka hnenah um hlah sehla ka kut lawngin i dawi hlo zo ding. Asinan Pathian in ka hnattuanmi le ka zonzaihnak a hmuh ruangah mizaan ah a lo kawk a si kha!” tiah a ti.\nJacob cu a suahthlak ihsin thluasuah duhtu, kedil kai ih suaktu pa a si ih a mak ngaingai. A hung upat vingvo tik khal ah thluasuah co ding a duh ringring ih fatir covo leitu a si. Pathian hnen ihsin langnak a hmuh tikah thluasuah rori dil in thukamnak tiah a tuah. Thluasuah a duhtuk ruangah a pupa Laban ih hna thinsauzet le dingfelzet in hna a ttuan. A hmin Jacob: (jaqoob: may God protect) vekin Pathian in a kilhim ih a thluasuah a si. Zumtu kannih tla Jacob bangin nitin thlusuah duhtu, a diltu, le rin-umzet le taimazet in hnattuantu kan sile Pathian ih kilhimnak le thluasuah kan co ve ding a si.\n4.\tThluasuah a ngah hlan lo Pathian kaifek ringringtu a si.\nJacob cu a mang ah Pathian ih langtermi thutiamkam (promise) parah fekzet in zumtu a si. Kan Pathian hi thutiamkam hmangzetmi Pathian a si: Moses hnenah ka lo umpi dingih daihnak ka lo pe ding a ti (Suah. 33:14); Joshua hnenah, na fehnak kip ah ka lo umpi ding a ti (Joshua 1:5, 9); ih Isaiah hnenah ka lo umpi ding, ka lo humhim ding a ti (Isa. 41:10). Jacob in Pathian cu thukam pelh dah lo Pathian ti a zum hnget ruangah a tiamkam vekin a pa Isaac ih ram ah ngamzet in a tlungkir tum. Mesopotamia ram ihsin a tlunnak lamzin ah veikhat cu a innsang mi pawl tiva ral ih a hruai thluh hnu ah a neihmi dang hmuahhmuah khal tiva ral ah a hei tthawn thluh ih amah lawng a rung taang ta. Cuih zaan ah mi pakhat in Jacob cu zing khuavang zik tiang a rung buam ciamco. Jacob a neh thei lo ti kha a buantu pa in a theih tikah, Jacob ih khel kha a sawh in a sawh ih an buan awk rerolai ahcun Jacob ih khel hlikhlok a pelh. Cutikah mipa in, “I thlah aw, khua a vang zik thlang hi!” tiah a ti. Sikhalsehla Jacob cun, “I thluasuah lo ahcun ka lo thlah lo ding,” tiah a ti. Cule mipa in, “Na hmin zoso a si?” tiah a sut ih, Jacob in, “Jacob ka si” a ti. Cutikah mipa in, “Atu thok ihsin Jacob a si nawn lo pei. Milai thawn siseh, Pathian thawn siseh, nan tawng aw ih na neh ruangah na hmin cu, “Israel” ti a si pei, tiah a ti. Cuih hnu ah Jacob cu thluasuah a pek (Seem. 32:22-29).\nJacob ih nunnak a netabik karbak a dot linak a thlen tikah, a pa ih umnak ram ih a tlun thu kan hmu. Pathian ih thukammi a thinlung sungah re in a kaihnget ti kan hmu. Jacob in thluasuah a donnak thuhrampi cu a zummi fekte in a kaihhnget ruangah a si ti a fiang. Zumtu nang le kei tla Jacob bangin, “I thluasuah lo ahcun ka lo thlah lo ding,” ti’n zumfeknak thawn Bawipa cu thlacamnak thawn thlah loin kaihnget uhsi!\nJacob cu thluasuah dongtu sunloih tlak pa a si. A suahthlak ihsin fatir sinak covo duhzettu a si. A hung tlangval ih a upa Esau hnenah fatir sinak covo kha suncaw ih thlengh a ngiarnak ihsin ziangtlukin a hmuitinmi parah a thinlung a pek ti a langter. Bethel hmun ih mang a man tikah Pathian hnenih thutiamkam a neihmi khalin thluasuah co a duh zia kan hmu thei. Apu Laban hnenah kum kul sung rori dinfelzet, fimkhurzet le taimak in thluasuah a hawl ti kan hmu thei. Jabok tiva kap ah zaanvarte Pathian a buannak ih a dilmi ihsin thluasuah co lo ttha a si lo zia kan hmu fiang thei. Zumtu kannih tla innsang, kawhhran le miphun ih pa kan si theinak dingah thluasuah cotu pa kan si hmaisa a ttul. Curuangah Jacob bangin thluasuah a duhzettu, thluasuah ngah ding rori in a hmuitin ih thinsauzet ih a zuamtu si kan zuam cio pei!\nBicycle Cuang Vek Nunnak\nAmah in Cumi cu A Hmu Ding\nTlaan ih Relh\non June 17, 2012 at 8:59 am\nsi rori, mah ih thlawhsuah don hnu lawngah mi bawm thei zoh tlak in kan um thei dingih hruai tu tha kan si thei lai ding. mah in ziangkim tuar hmaisat le hmu hmaisa a tul. lungawi saya pa


Phun 1 Tlawngta Nauhak Naatak In A Thoi Long Silo In A Suithi Khal A Laksak – Buannel News\nOctober 9, 2019 Senhripari Chelsea Latest, Myanmar News 0\nKachin State, Mohnyin Township, Primary tlawng ih phun 1 kai rero mi cu naatak ih thoi a sih hnu ah a suithi tiang laksaktu cu Mohnyin Palik pawl in an kai zo a si. Hi thil hi October 8, 9:00am hrawng ih cang mi a si.\nOctober 8, 9:00am ah cun Mohnyin Myo Primary tlawng ih phun 1 kai rero mi cu an tlawng ihsin a hlo tin a nu Daw Gyi Gyi Wai in Palik hnen ah a sim. Primary tlawng ih phun 1 kai mi a fapa hmin cu Mg Ye Yint Aung a si. Cutin Palik pawl cun hehchet tin an hawl ve cih nghal. Zing lam nazi 9 hrong ihsin nasazet in an hawl, zan lam nazi 1 hrong ah an tong ngah a si.\nZan lam nazi 1 hrong ah Mg Ye Yint Aung cu lamzipi kap ah hliamhma thawn an tong, zamrang ten Pyi Tuh Sizung an fehpi nghal. Tokfang ah zosi hitin lo titu hi tin an suh tik ah nauhak pa te cun raltha zet in Daw Maw Maw San a si, tin a sim. Zamrang ten Daw Maw Maw San cu an kai cih, a rak sihzia cu nauhak pa te suithi khal a rak kawl rero lai a si. Curuang ah kum 24 a simi Daw Maw Maw San cu nauhak firtu, thoitu, fifir” a si. Bwaydoke, ZinMoe


Social media ih Zuk na thlah peih tuk mi hin Hivek dinhmun ah a lo thlen thei | Falam Online Media\nSocial media ih Zuk na thlah peih tuk mi hin Hivek dinhmun ah a lo thlen thei\nOnline ah neihsiah lang ter ruangih inn boh, thilfir, rob tuar a ni ni in an tam vivo ih cu pawl lak ah England ram mi Kieran Hamilton khal a tel ve.\nZaan khat cu a umnak Manchester inn ih a it lai ah thawmvang a thei ih a ṭhang dukdi. Sualawk hmang ui tum pahnih a zuat mi an sual aw lala ah a ruat ih zoh dingin a ding ciah ah karbak ih kai so awnthawm a thei. Amah cun ui an sual aw ih a khum nak bawm sung in a suak mi thawmvang si ding ah a ruat.\n“Kez” tiih koh mi, kum 21 mi Kieran Hamilton cun thawmvang suak nak lam a va pan cu naamtong sau keng mipahnih a tong dukdi. Cute pahnih cun “na paisa, na kolmi riittheihsii le na nazi in pek lohli aw” ti`n an hringhro ciamco.\n“Instagram ah ka neihsiah lang ter in ka post aw ṭheu ruangah naam dawt ka tuar” tiah Kez cun a hmuhton mi cu TheVerge hnen ah a sim ih “ka inn cu hremaw ciamco hnu ih mithatnak hmun a bang phah thluh” a ti.\nAmah hi suakthawn Tlawng kai lai ih Tlawng suahsan a si ih council estate sung ih inn luah a si. Phone dawr ah hna a ṭuan ih paisa laklut dan Youtube ihsin a zir phah rero. Cutin paisa laklut danding boruak hai a thiam thok ih paisa khawl mi khal a nei thei phahphah.\nA post shared by WHOSTHATGURU / KEZTHEGURU (@whosthatguru)\nAmah cun thlakhat ah £50,000 laklut thei in a rel aw ih invesment tuah dan khal a thiam ruangah paisa laklutnak a nei tam sinsin.\nCutin motor, nazi mankhung, hnipuan ṭha tivek a lei thok thei ih milian vek ih a khawsa mi cu Instagram le Twitter ah a thlah ringring. Paisa tam zet cemliam ih Holiday a feh lai tivek khal live in a thlah ṭheu.\nThilmankhung hlir thawn nuam zet ih a khawsa mi cun a umnak veng hnen le a rual pi pawl a ti mangbang thluh. Tikcucaan reilo te sung ah ziangtin paisa hizetzet a nei thei ti`n mino pawl in an rel celcel ih thilthup pakhatkhat tuah mi a nei si ding titiang in zumnak an nei.\nKez cun “Mizaran hnak ih niam innsungsang ihsin ṭhanglianmi ka si ruangah mi ṭhen khat cun reittheih thawn pehpar aw mi tuahthup nei lo seh la hivek in a neinung lo ding ti`n an ruat. Cutin ka thuhla cu a thang vivo ih an mah le an zumnak cio relsuak in zuk ka post mi ah comment an ngan ṭheu” a ti.\nKez zumnak ahcun mipahnih rori ih rob a tuar mi cu a thuhla online ih an zum nak an ngan celcel mi ruangah siding a zum. “Curuangah siding. In rob tu pahnih cun ‘na safe (paisa le thilmankhung tivek retṭhatnak bawm him) ong aw’ in ti, riitheihsii hawl in ka itphah khal an let thluh. Atak ahcun safe khal ka nei lo ih riitheihsii khal ka zuar lo” ti`n Kez cun a sim ih “cutin, online ihsin thuthang diklo thei tu mipahnih cun in rob” a ti.\nKum 2018, zirzoinak ih hmuhsuahmi vek a si le UK ram ih inn boh tuar mipum 12 lak ih mipakhat cu online ih neihsiah langter ruangih buainak tong an si, ti a si.\nZirzoinak dang pakhat an tuah mi khal ah tulai inn boh hmang zaṭek 78 cun social media hi inn an boh ding mi duhhrilnak ah an hmang ih online tracking method hmang in inn an boh ti a si.\nUS ram ih inn boh hmang group pakhat khal in art mankhung kol pawl cu social media hmang in an track ih an mah duhzawng le caanṭha bat in olsamten thilmankhung an fir ṭheu. Huston ih cozah hnaṭuan mipakhat khal Andy Warhol hmang in a inn ih live art gala a tuah hnu ah a neih mi thilmankhung pawl cu olsamten an fir sak a si.\nFootball lek thiam John Terry cun a follower mipum 3.4 million hnen ah a sung le pawl thawn holiday an feh thu le a sungte pawl thawn cuvek caan ṭha hmang tlang thei mi asunglawi zia a fan pawl hnen ih a sim ruangah an um lo caan bat in misual pawl cun inn an boh sak ih £400,000 man thilmankhung an fir sak.\nKim Kardashian khal 2016 kum ah a instagram thawn an track ih Holiday a feh nak Paris khuasung sunlaipadir rori ah palik hnipuan hruh mipanga in meithal thawn an rob ih a neih mi thilri an long thluh hnu ah ek-inn sungah an kharhkhum ta. Cuih ṭum ih a hmuhtonmi ruangah Instagram ih zuk a thlah dan khal a thleng phah thluh.\nKez khal cu, culai ah milian ciamco a si lo nan neinung zet vek in social media ah a theh laraw ciamco ruangah a nunnak tiang a sung phah zik a si.\nCuih zaan, mipahnih in an rob zaan ah Kez cu a ban ah naamte thawn an at ih a laptop, phone, paisa le a uico Rambo an fir sak a si.\n← Covid 19 mina pakhat hmusuak bet, Falam ah Covid 19 mina 4 an um\nAn khuapawh deuh thawn in Covid 19 nat an nei, Mipakhat lawng a him →\nBeirut Tipikap godown puak ruangih Mit Caw an tam\nAugust 18, 2020 August 18, 2020 Ni Hnem Sung 0\nIsrael : Tel Aviv khualai takah SiiChauch (Weed) an Vorh – VIDEO\nKan vuiliam hnu khalah ka Nu thih thu ka Pa kan sim ngam lo


Ri Tthenmi Kaan Aw - Chinland Today Media\nRi Tthenmi Kaan Aw\nNovember 14, 2010 11:53 pm·0 comments\nCuih hnu ah Jesuh cu Levi inn ah rawl a ei. Siahkhong le misual tiih hnonmi tampi in Jesuh cu an thlun ih cu pawl tthenkhat cu Jesuh le a dungthluntu pawl thawn rawl an ei tlang. – Marka 2:15\n– Ezekiel 1-2\n– Hebru 11:1-19\nMi hnaihnok hmang mino pahnih in Germany ram khuapi sungih a cawl lawkmi missionary pawl ih bus car cu buaipi dingin an hei naih.\nMissionary pawl cu Khrih ih thuthangttha phuansuah theinak dingah mi pawl kha lakphakti le sang zem dingin an timlam aw. Luruh zuk cuangmi angki hruk mino pahnih cun missionary pawl cu hnaihnok le buaipi an tum.\nAsinan misual pahnih ih an ruah vekin missionary pawl cun an rak lehrul ve lo. Mit-hmai pante in an rak cohlang ih Pathian thu an relpi. Mangbangza a simi cu cute pahnih cu thuthangttha ngai in cuih hmun ah reipi an um ve. Pakhat cu a cuih ni rori ah Jesuh Khrih a zum. A dang pakhat cun a thaisun ah a piangthar.\nTlangval pahnih cu German mi an si ih missionary pawl cu American mi an si. An nun daan a hlat awzet. Tlangval pahnih cu thihnak le thimnak nun daan lakih tlangleng mi an si ih missionary pawl cu tleunak kuattu an si. Miphun le nunphung thleidannak um lo duhdawtnak thawn ramri-tthen an kaan suak.\nNa kiangkap ih um minung pawl zohhliah hnik aw. Ziangtivekin nun daan bang aw lomi pawl hnenah rinhlelh ding um lo duhdawtnak na langter thei ding? Jesuh ih duhdawtnak ah ramri tthen a um lo. Thuthangttha theihter hngai dingin ziangti’n rii-tthen kaan in na bawm hngai thei ding?\nRikhammi kaan in nunphung dang sungah Khrih kenglut aw. – Dave Branon\nNunphung rii-tthen kaan dingah,\nKan ngaihsak taktakzia langter in duhdawtnak thawn;\nVeikhat sangka kaupi a ong hnu cun,\nKhrih ih rundamnak thuthangttha kan sim thei. – Sper\nKhrih ih thu kan phuanmi cu\na thimmi leilung hrangah tleunak a si.\nCawl Men Hlah\nRiantu Dingih Kawh\nTonkhawm Saalnak Zaanriah\nA Manhlami Hnatuan\nSiangpahrang ih Puithiam


Midum Tlangval Neih Ruangah Nulepa In Thawi - Chinland Today Media\nMidum Tlangval Neih Ruangah Nulepa In Thawi\nAugust 7, 2012 7:45 am·1 comment\nUnited Kingdom ih nupa cu an fanu midum tlangval a neih ruangah duhlo in an thawi ih thawng an tla. An fanu Jane Champion, 17 cun midum tlangval a neih hi an duhsak lo ih a hmai ah an beng ih a sam an tuai sak bet.\nFalanu ih nulepa cun a tlangval midum pa hi a ke ah an sit sak ih tongkam sia thawn an kawk bet thu Daily Mail cun a ngan. Jane ih pa hi thla 12 sung le a nu thla 10 sung thawngthlak dingah an thuhla relcat sak a si.\nJane ih nulepa cun an fanu midum pa thawn mawilo zetzet ih a um lai vei tampi an kai ngah thu khal rorelnak hmai ah an pholang ve. Jane ih pa in a fanu a thawi lai ah a nu in “na phu tawk” a rak ti ruang khalah court cun a nu thiamlo a co ter. An thuhla relsaktu Peter Heywood cun a nulepa thiamlo a co ter.\nHnar Tuah Lungkimlo Ruangah Sibawi Thattu Tlangval\nThailand Siangpahrang Nautatnak Tongkam Hmangtu Kum 2 Thawngtla Ding\ncua lo says:\non August 7, 2012 at 11:07 am\nA nu leh pa cu ka uar zet.


VOL,. 1. SESSION 11 - Hre Mang\nVOL,. 1. SESSION 11\nJESUH IN A DUNGTHLUNTU PAWL A THUAM\nKey: Jesuh in leitlunah amai mission hna kan tuan theinak hrangah kan tulmi in pek theh asi.\nJesuh in a rundammi zumtu pawl cu rundammi kan sinak tiang in tuahsak lawng si loin a rawng kan bawlnak hrang kan tulmi ziangkim in pek asi ti theihnak in thazangthar ruahsannak thar in pek ringring asi. Tuitum zirnak ah Jesuh in a dungthluntu pawl a thlahnak thu (Mathai 10:1,5-10) ihsin Bible in in zirhmi pawl kan zir ding. Jesuh in milai parah hngat aw lo in ziangkim amai hmin in amai huham cahnak ringih a hna kan tuansuak ding hi a duhmi le tumtahmi hnatuan dan asi.\nA hmaisa ah Jesuh hnen ihsin zir duhnak lungput thawn tangdornak in kan zir ding thu kan zir ngah zo. Asinan Pathian thutak zir le theih timi cu nunpi nak tel loin a famkim dah lo. Pathian thutak theih le zir nak ihsin nun thleng awknak a rah suakih thulunnak nun a hringsuak ringring asi. Thu kan lung sinsin asile nunrah tam sinsin kan rah theinak lamzin um sun asi.\nZirnak thlacam in thok uhsi.\n· A tuzarh sung Pathian in a lo zirh, a lo hruainak parah lungawithu sim aw.\n· Leitlun Jesuh mission hnatuannak ah tel ve dingin, a tulmi thawn Pathian ih thuammi si dingin dil aw. Ziangmi zawn ah thansoh na tul ih ziangvek hnatuan suah na duh timi pawl lailan zetin Pathian hnenah sim aw.\n· Pathian hnenah a thu theihlawng si loin raltha zet ih a thu ngai in nunpi thei dingin Pathian hnenah thlacam aw\nHnatuan pakhatkhat zoh tikah hantuantu in a hmanrua pawl thiam nal zetih a hmang thiam leh thiamlo awlten theihtheih asi.\nHnatuan thupi pakhatkhat tuan suak dingin atulmi hmanrua pawl thawn thuam thazetin na theih awk can a um maw?\nJesuh ih hnatuan thupi zet a lo fial tikah a tulmi hmanrua pawl lo pe loin a lo fial dah pei maw? Lungawi umza asimi cu, cutin in fial dah lo asi.\nTuitum zirnakah Jesuh in a dungthluntu pawl ziangtin a thuam, ziangvek hmanrua pawl a pek cia theh timi kan zoh ding. Himi zirnak hi dungthluntu nun hrangah a thupi zetmi asi.\nLeitlun ah Jesuh ih mission hnatuannak ih na telve nak ah ziangvek in thuam na duh ih ziang hmanrua pawl na tul?\nMathai bung 10 hlan cu dungthluntu pawl kha Jesuh hnenah an um, an ei an in an zir, an tlangleng. Asinan bung 10 hnu lamah Jesuh in a kopkop in a thlah hai.\nMathai 10:1, 5-10, 1Jesuh in a dungthluntu hleihnih kha hmun khatah a ko ih thlarau ṭha lo dawihlo theinak le natnak le dam lonak a phunphun damter theinak huham a pek….. 5Hi hleihnih pawl cu Jesuh in a thlah ih ṭhatein thu a cah hai. “Zentail ram ah va feh hlah uhla Samaria khawsung ah va lut hlah uh. 6Cuhnakin a hlomi tuu run Israel mi pawl hnenah nan feh pei. 7Feh uh la, ‘Vancung Uknak a nai zo,’ tiah va sim uh. 8Mina damter uh, mithi thoter sal uh, phaarnat a neimi pawl damter uhla khuavang pawl dawihlo uh. Man loin nan ngahmi kha man loin va pe uh. 9Nan kordip ah sui tangka siseh, ngun tangka le dar tangka siseh, pai hlah uh. 10Nan khualtlawnnak lamzin hrangah rawl dilnak ah cawdip siseh, angki hlei siseh, kedam le kianghrol siseh, keng hlah uh. Hnaṭuantu pa cu a sammi hmuahhmuah pek thluh a si ding.\nJesuh in atlunlam thupek vekin thu lo pe, tuanvo lo pe sehla ziangtin na ruat ding?\nA tlunlam thupek sung ihsin khuimi bik a harsa bik ding tiah na ruat, ziangruangah?\nJesuh dungthlun dingin kan timtuah tikah Jesuh in kan tulmi ziangkim thawn in thuam theh asi. Pathian, leitlun, le milai thuanthu ziangtin a her timi theihfiang theinak ding hrangah Bible kan nei. Pathian fale pawl pawlkomnak kawhhran sungah mibur pawlkom kan nei. A hnatuan in fial mi tuansuak thei nak ding hrangah hmanrua tha, thlarau laksawng phunphun in pek.\nJesuh ih hnatuan fialmi tuansuak thei dingin thlarau laksawng na co mi pawlin ziangtin a lo bawm?\nA hnuailam thupek hi Jesuh hnen ihsin ngah ding na duh maw?\nMathai 10:8, Mina damter uh, mithi thoter sal uh, phaarnat a neimi pawl damter uhla khuavang pawl dawihlo uh. Man loin nan ngahmi kha man loin va pe uh.\nA tlunih Jesuh thupek mi pawl tuah thei dingah na ruat aw lo asile na dik asi. Nangmah in na tuah thei lo mi pawl cekci Jesuh in nangmai nunnak hmangin tuah a duh asi. Mathai 10:1, Jesuh in a dungthluntu hleihnih kha hmun khatah a ko ih thlarau ṭha lo dawihlo theinak le natnak le dam lonak a phunphun damter theinak huham a pek.\nTuisan Jesuh dungthluntu pawl kha Jesuh in leitlun pum huap in mangbangza hnatuan tuansuak dingin tuanvo in pek asi. Kan neihmi hmanrua tha bik cu amah Jesuh thawn bulpak pehtlaihnak kan neih ih amai thawn hnatuan tlang ding asi.\nJesuh thawn nan pehzawmnak ruangah ziangtikah raltha zetin nangmah te na tuah suak thei lomi hna na tuansuak can a um dah maw?\nJesuh in a dungthluntu pawl cu amai huham cahnak le thuneihnak in hantuan a fial hai ih an tulmi hmanrua pawl thawn a thuam hai asi. Cuvek thiamthiam in tuini ah Jesuh dungthluntu pawl cu Jesuh in leitlun mission hnatuan tuansuak tu dingah tuanvo pek mi kan si.\nJESUH IN KAN TULLO MI PAWL A SIMFIANG\nJesuh in a dungthluntu pawl hnenah an tulmi hmanrua pawl a pek mi a thuam hai lawng asilo an tul lo mi pawl tla fiangzet in a theihter hai asi.\nMathai 10:9-10, 9Nan kordip ah sui tangka siseh, ngun tangka le dar tangka siseh, pai hlah uh. 10Nan khualtlawnnak lamzin hrangah rawl dilnak ah cawdip siseh, angki hlei siseh, kedam le kianghrol siseh, keng hlah uh. Hnaṭuantu pa cu a sammi hmuahhmuah pek thluh a si ding.\nAsile tuisun ah kan neihmi tangkabawm, thilri pawl kan hlawn theh ding tinak maw si? Si ciah lo. Jesuh in leitlunah an hngat awknak, an rinsanmi pawl parah hngat aw lo dingin a zirh hainak asi. Cutin zaahza Jesuh parah an hngat awk ih an zir ding a duh, a zirhmi asi.\nNa nunnak na zohsal tikah zumnak in ke na kar can ziangvek a um dah? Ziang a cang?\nTuisan Jesuh dungthluntu pawl khalin Jesuh dung kan thlun tikah kaimai ruahban lo, leitlun mithmuh thieh thil kan hngat awknak lenglam ah zumnak in ke kan kar a tul asi ti kan fiang awk a tul. Zumnak leitlun khualtlawnnak ah nangmai tuahthei mi, nunphungdan kel ten nung in tuah thei mi fangfang asile kekar hlat na tul ih na umnuam zetin dinhmun lenglam ah na ke na kar a tul asi.\nJesuh dungthluntu na sinak vekin na tumtah mi ziang asi?\nNa tumtahmi hlawhtling dingin ziangtin Jesuh parah na hngat aw?\nTUAHVE TEL VE\nTumtahmi plan neih hi thil thupi zet asi. Jesuh leitlun mission rawngbawlnak hrangah tikcu pek in timtuahnak neih khal a tul hrimhrim mi asi. Leitlun nitin nun hrangah tumtahnak le Jesuh leitlun mission hnatuannak hrang tumtahnak plan neih cu a bang aw lo zet asi. Jesuh leitlun mission hrang tumtahnak plan neihmi cu milai thazang, ruahnak, le fimnak in a tlin lo mi, Jesuh amah rori tel in amai huham cahnak le fimnak lawngin tuahsuah theih mi asi dingmi asi.\nNangmah le na group sungah ciamciam ten to khawmin Jesuh leitlun mission rawngbawlnak hrangah tel in tumtahnak plan tuah tlangih Jesuh parah hngat aw dingin plan tuah tlang uh.\nJesuh dungthluntu pakhat si in ziangtin na thangso duh?\nJesuh dungthluntu pakhat na sivek in Jeduh leitlun mission hrangah ziang tuansuahmi neih na duh?\nZARHKHAT SUNG TUAH DING\n· Thlacamnak in Pathian thawn cat bang loin pehtlaih in amah thangthat aw\n· Bulpak Bible siar le zir dingmi pawl bulpak in Bible siar in thusuhnak pawl sang in ngan khum aw\n· Lamzin feh phah in na umnak veng sungah thlacam in feh awla, Pathian hnenah na umnak, na duhsakmi minung pawl ziangvek si hai sehla na duhsak timi Pathian hnenah sim aw\n· Na insungsang minung pawl thawn to ciamciam in lailan ten sut hai aw, a tu hnakin jesuh hrangah na hman awk dingmi na sup awkmi, dunglam ah a lo kai awktu ziang a um timi pawl sut aw, thinlung sangka ong in sut aw la lo sim hai seh.\nZohlo in ngah; Mathai 10:27-28, 27Khawthim lakih ka lo simmi hi sun khawvang ah sim sal uhla a thup ih nan theihmi hi innpar ihsin phuang uh. 28Taksapum a that thei nain thlarau a that thei lotu pawl cu va ṭih hlah uh. Takpum le thlarau a pahnih in hell sungih a that theitu Pathian kha va ṭih sawn uh.\n· Na thlacammi pawl cabu sungah ngan khum awla, Pathian in na thlacam a lo sannak pawl ngan khum aw. Hitin thlacam mi cabu sungah ngan hi Pathian in in sannak pawl hminsinnak tha zet asi.\nNITIN BIBLE SIAR IN THLARAU IN A LO ZIRHTHARMI PAWL NGAN KHUM AW\n1. Seemtirnak 22:1-18;\n2. Seemtirnak 5;1-21;\n3. Suahhlannak 6:28-7:13;\n4. Joshua 2:1-24;\n5. I Samuel 17:1-37;\n6. John 4:1-26;\n7. Philipians 2:1-18\nNA TULMI HNAKIH TAM\nJesuh dung na thlun asi ahcun famkim lo zetin na thei aw dingih, na tuanvo tuansuak thei dingin tlaklo tlinglo zetin na thei awk can a um ding. Atu ah cuti cekci in na thei aw tla asi thei. Cutin na ruat maw ruat lo maw, nangmai felnak tlinnak in Jesuh dungthlun dingin na tlak lo hulhual asi. Na zirnak theihnak in a tlin lo. Nangmai ruahnak le ti theinak in hna tuansuah na tum asile na tlinlo zia na thei aw ding. Jesuh ziangkim thei ziangkim ti thei thianghlim famkim Bawi Jesuh ih dungthluntu palai si dingin na tling lo na tlak lo na thianghlim tawk lo zia na thei aw ding.\nNangmah lawng na silo, Khristian zapi ten Jesuh Khrih ih dungthlun tlak lo lawnglawng an sit theh. Cucu thusia vek a bang. Thuthangtha cu ziang asi tile Jesuh ih dungthluntu na si vekin amai cahnak thilti theinak fimnak ringring a nungmi na si ruangah na tlinlonak tlaklonak, thianhlim lonak pawl cu zoh asinawn lo ih amai huham cahnak thianhlimnak ringin nitin na nun ruangah tuanvo ziangkim na neihmi siseh na dinhmun siseh amah ah a hngetmi a famkimmi na si zo.\nAmah na tulmi ziangkim asi.\nZiangzawn ah Jesuh dungthluntu famkim lo,tlamtling lo tiah na thei aw aw?\nZiangvek dinhmun le tikcu can ah Jesuh dungthluntu sinak in raltha zetin na nung in na cangvai dah?\nTuzarh sungah Jesuh huham cahnak ringin ziangvek dinhmunah ziang na tuah in na nung ding?\nKAN TULMI JESUH IN IN PEK\nJesuh cu kan ziangkim kan hrampi ah hmangin ke kan kar tikah kan tulmi ziangkim in pek theu asi.\nEphesians 6:10-17, 10A netnak ah, Bawipa thawn nan pehzom awknak le amah ih cahnak ruangah nan thazaang cu cakter sin uh. 11Satan bumsiatnak do thei dingah Pathian ih a lo pekmi ralthuam kha hruk uh. 12Ziangah tile kan domi pawl cu milai an si lo, vanih a ummi thlarau sia cahnak pawl, uktu pawl, thuneitu pawl, le hi a thimmi leikhawvel pumpi uktu pawl an si. 13Curuangah atu ihsin Pathian ralthuam kha hruk uhla caansia a thlen tikah nan ral pawl cu nan do thei ding ih a net tiang nan do hnuah nan ṭanhmun cu nan hum ngah ding.\n14Curuangah khoh zetin ding cia uh: taaikhap ai-ah thutak kha nan taai ah khap uh; ṭaangphaw ai-ah dingnak kha nan ṭaangah song uh; 15kedam ai-ah daihnak Thuthang ṭha phuan hiarnak kha hruk uh. 16Catbaang loin thirphaw ai-ah zumnak kha keng ringring uh; ziangah tile Satan in meiling bangtuk a si mi thal in a lo kah tikah cuih phaw cun nan mit thei ding. 17Cule lukhum ai-ah rundamnak kha lak uhla Thlarau ih a lo pekmi ralnam ai-ah Pathian ṭongkam kha keng uh.\nCang 12 nakah Paul “kan do mi” atimi hi ziang asi tiah na ruat?\n“Ralthuam” cang 14-17 sungah a simmi pawl hmangin ziangvek hlawknak na nei in na nunpi?\nZiangmi ralthuam hmangin na nitin nun thlarau rodalnak ah na thuam awk sinsin na tul?\nPathian thu lungin, thlacam in, Pathian thawn pawlkomnak nun na nunpi asi ahcun cak zetin thlarau ralthuam thawn lo thuam dingin Jesuh in in kam cia mi asi.\nMathai bung 10 ah Jesuh in dungthluntu pawl a thlah hai ih an ra kirsal tikah amah thawn an pehtlaih awknak cak sinsin dingin a phunphun in a thuam hai asi.\nMark 6:30-31, 30A thlahmi pawl cu an ra tlung ih Jesuh cu an tong ih an tuahmi hmuahhmuah le an zirhmi hmuahhmuah an sim. 31A hnenih a rami le a kirmi, mi sukso pawl cu an tamtuk ruangah Jesuh le a dungthluntu pawl cu rawl einak caan hman an nei lo. Cu hrangah an hnenah, “Kan feh pei ih kanmah lawng hlimphirte ih kan um theinak hmunah va um uh si; cule malte tal nan cawl thiam ding,” tiah a ti.\nJesuh in leitlun a mission hnatuannak ah kan tel vekin kan tulmi ziangkim thawn in thuam ringring asi. Asinan amah thawn pawlkomnak nun nei in amah thawn kan pehzawm awk ringring tik lawngah in thuammi ralthuam kan hmang thei asi.\nA tunai na nunah Jesuh thawn bulpak in neihniam zet le thuk zetin ziangtin pehtlaihnak na nei?\nTuzarh sungah ziangtin ziangvek canah Jesuh thawn bulpak pehtlaihnak nun na nei ding?\nJesuh leitlun mission hnatuannak cu kanmah bulpak thuneihnak in kan tuah thei lo ti theih hngilh lo a tha. Asinan ziangkim thuneihnak neitu Jesuh in thuneihnak in pek zo asi (Mat. 10:1). Kannih cu kan cak lo asinan amah cu cakkim asi. Tongkam ah kan famkim lo, anih cu a famkimmi asi.\nNa hnatuan cu nangmai bulta asilo, na thuneihnak cu nangmai thuneihnak asilo. Kawh na sinak cu Pathian thulung ding lawng asi.\nPahtian a thu ngai dingin a tu ah ziangtin a lo ko? (Tikcu la in a mai aw ngai aw).\nJESUH IN KAN TULLO MI A FIANGTER\nLeitlun nunah voi tampi cu Pathian thu lun hnakin thusuh milai in an hmang theu. Tirhsiang zetin pek awknak hnakin phunzai an hmang theu. Zangfahnak le ruahsannak thu sim hnakin simsiatnak sim an hmang theu.\nMilai thinlung cun Jesuh leitlun mission ah tel ve thei lo dingin puhmawh ding a thei ringring theu.\n· Hnatuan ka hloh pang ding\n· Bible thu ka thei tawk lo\n· Thlarau laksawng ka nei lo\n· Thaisun lamah ka zuam leh ding tivek in Pathian rawngbawlnak ah tel lo dingin puhmawh ding an nei rignring theu asi.\nPathian in tuahter a lo duhmi tuah lo dingin ziangvek puhmawh ding na nei ve?\nJesuh dungthluntu pawl khalin cutin an rak si ve dah. Cuiruangah Jesuh in zianghman keng lo in a feh ter hrim. Sumpai, kianghrawl, hnipuan thlengawknak, zianghman keng lo in Jesuh thupek parah hngat aw dingin a thlah hai.\nA tu zarhkhat sungah ziangmi pawl in na tikcu a hlei in an lo lawng ih Jesuh mission hnatuan ah tel theilo dingin an lo cawkbuai?\nJesuh mission hnatuan tuan suak dingin ziang parah na hngat aw theu, sumpai, mibur thazang, innsang sunglekhat, pehtlaih mi, tvp?\nJesuh ih dungthluntu pawl hrangah Thuthangtha in in simmi, kan ken tul lo mi pahnih:\n· Kan milai thupitnak ken a tul lo\nLuke 9:46-48, 46Dungthluntu pawl cun anmah lakah zoso a tum bik, timi thu-ah an el aw. 47An ruahmi kha Jesuh in a theih ruangah nauhakte pakhat a hruai ih a kiangah a dinter. 48Cule an hnenah, “Ka hmin in hi nauhakte a cohlangtu cu keimah i cohlang a si; keimah i cohlangtu cu i thlahtu a cohlang a si. Ziangah tile nanmah lakih mi nauta bik cu a tum bik a si,” tiah a ti.\nJesuh dungthluntu na si vekin midang thawn tahthim dingin thlemnak na tong theu ding.\nKhrihfa zumtu dang pawl thawn voi ziangzat na tahthim aw theu?\na pahnihnak ah Jesuh dungthluntu ih kan tanta tulmi cu mai dingfelnak nun, le midang soiselnak asi.\nLuke 9:46-50, 49Johan in, “Bawipa, mi pakhat cu na hmin in ramhuai pawl a dawi rero kan hmu ih kan dawn; ziangah tile kan bu sungtel a si lo,” tiah a ti.50Jesuh in, “Dawn hlah uh; ziangah tile zokhal sisehla a lo dodal lotu cu a lo bawmtu an si,” tiah Johan le dungthluntu dang hnenah a ti.\nMidang in Jesuh dung an thlun daan thu ah voi ziangzat na soisel in cuai na thlai hai theu?\nThlemnak sungah tluksiat a awl zetmi cu kanmah lawng hi a dikbik, Jesuh dungthlundan dikbik, doctrine tha bik, mizia tha bik, Pathian biakdaan dikbik, Thuthangtha sim bik, midang piangthar ter bik, kan si tiah mah le mah tha hleice in porh awknak thangsungah tan aw zet asi.


‘Falam Ah Kir Saal Uhsi!’ - – Timothy Thiante - Chinland Today Media\n‘Falam Ah Kir Saal Uhsi!’ – – Timothy Thiante\nCalai a tthanso sinsin theinak ding hrangih ro tling ca ttha a suahtu Lai Christian Fellowship (LCF) Malaysia, le tawlreltu Magazine Committee parah lungawithu ka sim hmaisa a si. A siartu hmuahhmuah hnenah hih Magazine in mit vannak in thlenh hram seh!\nHih Magazine hrangih cahram ngan ve dingih duhsaknak ca ka hmuh veten, ‘Aw! ziang thu ka ngan pei?’ tiin thlacamnak thawn ka ruat. Pathian Thu le ahleice in, Mission lam thu thawn pehparmi ca ngan tla ka duhzet. Cu tiih timlamnak ka neih rero lai ah, Madalay–Hakha lamzin in, nulepa le sungte unau vehvai phah dingah Falam ah ka tlung ih, September 29, 2010 ni ah ka thleng. Motor zin kauzet, inn tthattha din liai-liainak, motorcycle kian awk supsonak khuapi, kan State Capital ihsin ‘amah kelte’ a simi, Falam ih ka va lut cu thinlung a kuai duh nasa. “Aw, Hakha! Missionary pawl ih lu phumnak, kan Chinland timawitu, kan State tizah-umtertu khua lipi na va zahpi um lo ve! A sungih um miphun duhdawttu unau pawl tla nan va fak um ve!” tiin ka lawm phah rero.\n1993–94 tiang, Hakha ram ah Thuthangttha sim in ka rak um. Cun, 1996 tiang Camping, Crusade nei in ka feh phah ringring. 2010 ih Hakha khua dinhmun cu danglamzet a si. Hi tivek ih, tthansonak ka hmuh tikah ka lungawi ve ngaingai. Kan Chinland ih khuapi tinkim a tthanso tikah, kan Chin miphun le kan Chin ram hrangah thluasuahnak tumpi a si. Amahbelte, ‘Ziangruangah kan Falam tthansonak hmuh ding a maltuk?’ tiin thu ka ruat.\nHih cahram ih a tumtahmi cu: (1) Kan ‘Falam’ khua lipi kan sunlawih ih kan ceimawi sinsin theinak ding; (2) Kan pipu nulepa san ih kan tthatnak le Lairam hrangih kan ttuannak pawl thei ih porh awknak ah hmang men si loin, cuih an nun mawi a somsotu kan si vivonak ding; (3) Rem awk kan ttulnak tete tla thei tahrat in, rem awk duhnak le ngamnak kan neihnak ding; (4) Taksa, thinlung, thlarau lam ah cak sinsin ih hmai kan nawr theinak ding, (5) Ramsung ramleng um mi pawl tla tha thar thawh saal ih kan ram hrangah kan ttuan tlang sinsin theinak ding tla an si. Hih ca hi “Falam mi” pawl hrangah ahleice ih nganmi a si. Kan Chin Unau dang pawl ernak le zuamnak a si hrimhrim lo. “Falam mi” kan tthanso ih kan pitling a si ahcun, kan Chinland le kan Chin miphun cu cawisan in a um vivo ding.\nZo Kan Si?\nKan san a her vekin, san thar nonawn thuruat thei le mithiam tthattha tla kan suak rero. A lungawi umzet. Kum zabu 21 nak kan thlen tikah, “Zo kan si?” timi hi miphun kip ih buaipi reromi pakhat a si tiin ka hmu. October 7–11, 2010, Shillong ah Eastern Nagaland Students pawl ih khuakhaannak in, North East India sungih mino cathiam, College tlawngta mi 100 lenglo rual hrangah Rundamnak Camping kan nei. Mi tampi in rundamnak tla co in, Pathian hnattuan ding tiangih pe-aw mi tla 10 lenglo an um hngehnge. Kan lungawizet. Thuzirhnak hrangih thu-lu pakhat in hril sakmi cu “Identity Crisis” “Kan Sinak theihthiam harsat zia” a si. Tulai ah, kannih “Falam mi” pawl hi, ahleice in, “Zo kan si?” timi ah, dinhmun derthawm zik vekih kan lang caan tla a um pang maw ti ka ruat ttheu. Lairam sungih a ummi “Laimi” kan siih, Chin State sungih a ummi “Chinmi” le Laitlang peng tthen sungih “Falam mi” kan si. Ramleng kan thlen tikah, “Burmese” tiih kawh kan si. Burma ti cu ram hmin a siih, kan ram hmin cawi ih kawh kan si tinak a si. Cuvek in, “Falam” timi hi khua hmin asilole peng tthen hmin si hmansehla, hi hmin cawi in, a peng sungih um mi pawl cu “Falam mi” tiih kawh kan si ko. Curuangah, ‘Lairawn’, ‘Laitlang’ ‘Lai Christian Fellowship’, ‘Falam Baptist Church,’ tivek pawl hmin tla kan neihnak a si.\n‘Falam Kir Saalnak Karbak Pathum’\n1. ‘Falam Khua’ sunlawih le ceimawi ding.\nA tlunlam ih kan tarlang zo bangin, kan khuapi hmin cawi ih kawh mi kan si vekin, ‘Falam khua’ hi kan taansan thei lo. Kan ttumsuk le tthanso, mi ih in tahnak ding cu kan Falam Khua zoh in a si. ‘Mi ruah daan thlengh tum rero hnakin, mah le mah thlengh awk a ol sawn’. Kan Laitlang ih dinhmun harsatnak phunkim kan ton ruangah, ‘Kawlphai’ ah kan vai ciamco ih, tuni ahcun, ‘Lairawn’ tiih kawh thei ding khop in minung tla kan tam zo. A lungawi umzet. Amahbelte, ‘Falam’ hi kan hrampi a si ti hi hngilh siang hram hlah uhsi. Falam hi kan hamtthatnak ding (background) hrang men ah hmangtu si sawn loin, atak ih ceimawitu si cio uhsi. Sumpai nei deuh le ramleng thleng zo pawl in inn ttha, lo ttha din uhsi. “Kan hmun-hma in a zir lopi,” tiin suanlam kan nei tla a si men ding. Cumi tak cu, kan Falam `hansonak ding hrangih kan ttuan tlang a ttulnak a si sinsin lo maw? ‘Falam hmin in ziangmi ka hlawk thei pei?’ ti thinlung putu si loin, ‘Falam hrangah ziang ka tuah thei ve pei?’ titu si uhsi. Falam khua ih kum 2 ah vei 1 tal tlung dah si lo-ih (tlung thei lo dinhmun kan si lo ahcun), ‘Falam ka duhdawt’ ti cu ruah ding a tamzet ding.\nFalam khua a cawisang saaltu ding cu kanmah kan si. Biaknaklam Office pawl siseh, NGO lam khal siseh, Office picang hrimhrim cu a tam thei tawkin Falam Khua sung rori ah a din a ttul. Lairawn lawnglawng ih kan burbun awk hi cu a dik thluh ciah lo ding. IT lam tla kan ticak a ttul. Pathian ih Ram in pekmi ‘Falam Ram’ hi upatnak thawn kilkhawi in, ceimawi uhsi! Indianapolis, USA ih um, U Piangte in, ‘Falam tthansonak dawnkhamtu pawl’ (September 13, 2010) tiih a nganmi sungah ‘Falam khua a rop’ tiih a nganmi kha a dikzet. Kan tthansonak ding hrangih thuronnak a pekmi kha thungai thlak ih kan ruah a ttul. Hi tiin a ngan, “Falam tthansonak dingah kan ti cun, tthimnak ah thla khat ah mi pakhat nih $5, $10 ciar te hman thawh khawm sehla, Falam ah Library tthattha, Clinic, Computer Center, Meivangnak cet maw asilole khal inn rop tete pawl sii (paint) thuh saal in kan tuah ttha saal thei ding.” Mah le innsang cio in hram kan thok pei ih, culawng hman si loin, kan zate ttang tlang in kan ttuan fawn pei! ‘Falam Khua’ in mitthli te thawn in hngak hrih ko. Falam khua hmel kan thlengh a ttul!!!\n2. ‘Falam Huap Pawlkom’ ah Lungdam Thin thi te’n Um tlang Ding.\nKan Falam mi pawl ‘Nget vekin in ei rerotu’ hi ‘Hrin le Hnam tete ih kan um tamtuk’ mi a si tiin ka hmu. Himi hin, kan theih lo sungte ah (unconsciously & consciously) le thei cingcing khal in hrin pakhat le pakhat karlak ah a harhdam lomi zuam awknak a thlenh thei. A poituk! Hrin le hnam suahkehnak thei loin, aa zet in kan um mialmial ding tinaklam ka rel duhmi a si lo. Yangon khuapi dinhmun in, hih thu hi rel ka duh. “Kan fimthiamnak, thazaang le neihnak pawl hi ‘Falam huap’ ih tthansonak hrang hnakin, ‘Pawlkom Fate’ (ttul ve tho si) hrangah kan hmang tam sawn pang maw?” ti hi kan ruat saal cio a cu. Kum khat ah vei khat ‘Faang-er Puai’ bensan in Falam mipi ton awknak, a tlangpi thu in ‘Judson Hall’ ah neih `heu a si. Siat ni tthat ni khal ah kan topi aw ko. A lungawi umzet. Asinan, kan miphun Falam, kan calai le kan ttong tthansoter taktak kan duh a si ahcun, hi ramri kan kaan rori a ttul thlang.\nAtak ih kan ttuan suak a ttul. Pawlkom phunphun – Sim pawlkom, Laizo pawlkom, Zahau pawlkom, Zaniat pawlkom, Khualsim pawlkom, Ngawn pawlkom, Tlaisun pawlkom…tvp hmuahhmuah hi kan cawlhsan ngam a ttul. Kan sinak pawl a hlo tinak a si hrimhrim lo. “Falam Pawlpi” timi ah kan um khawm pei ih, tahtthimnak ah, “Insein Falam Pawlpi, North Dagon Falam Pawlpi… tvp in, township tin ah Falam Pawlpi Hruaitu kan ruat mai ding. Kan hmnak khua le township cio ih Falam milesa pawl theih, hui khawm le tuamhlawm hna kan ttuan ding. Cun, “Falam Pawlpi” timi ah Palai/Executive Member ah township tin ih hruaitu pawl kha an tel ding. (Cipciar in ka ngan thei lo ding). Meeting pi neih a si tikah, kan Chin Tlang Ttong – Falam ttong hman a si ding. Cu hlei-ah, cangvaihnak lam ah leitek um loin, mai’ township ciar ah ttuanvo kan la ding. Township pakhat ih Falam Mino pawlkom hmin in cangvaihnak a phunphun siseh township pakhat le pakhat pawlkom awknak ti pawl tiangin kan nei thei. Cuti cun, kan Falam mino pawl kan ttong in an be-aw ding, kan nel aw ding, hrinhnam dangdang kan si khal le “Falam” ah kan luanglut thluh ding. Kanmah Falam milesa hmanin kan ttong kan hmang uar thiam lo ahcun, ‘Chinmi tlang ttong cu Falam ttong a si’ tiih kan au kio reromi cu thli lakih voih thawh men fang kan si pang pei! “Falam Pawlpi Yangon” tla cu acozah theihpimi pawlkom (registered) a si hngehnge. Unau, fim takin ruat cio saal uhsi.\nTuni ah ‘Falam Pawlkom Denmark’ tivek ih ramdang ih a dingmi tla hi a duh umzet mi a si. Asile, kan hrinhnam pawlkom pawl kan nei nawn lo ngaingai ding a si ahcun, kan unau naite pawl ziangtin kan bawm thei pei, kan Hrin Lam pawl teh ziangtin a si pei ti ih ruahnak tla a um thei. Khua hmin cawi ih siatni-tthatni ih theih awknak neih cu a sual tuk lemlo ding. Kan Hrin Lam cio khal kan zir sak awk pei ih kan thiam tlang ding.\nTahtthimnak ah, “Mizoram sungah hrinhnam tampi an um. Cu lakah, ‘Ralte’ pawl tla cu anmai’ ttong ca rori in an nei. A cabu hman tuni tiang hmuh ding a um. Asinan, an lal in, ‘Duhlian ttong’ kha ‘Tlang ttong’ ah a rak laak. Cucu dokalh hnuaihni loin, an pom tlang vialvo. ‘Ralte’ pawl tla cu an ttong le an ca an hloh rori a si ko. Ti nun tengteng khal an tum lo. Curuangah tuni ah, Mizoram cun lungrual te’n “Mizo ttong” tiin Tlang ttong an nei thei tariai. Cabinet tonak tiangin ttong khat an hmang.” Zohtthim tlak an si. Kan ram le miphun hrangah ‘Thil ttha’ kan duh a si ahcun ‘Sunralmi’ kan neih a ttul. Cu cu, Jesuh, in Rundamtu ih ti daan a si ih, Vanlam ti daan khal a si.\n3. Zirnaklam Ah Falam milesa kan Duh-thaw ding.\nChinlandToday (Website) thawn an kom awknak ah Dr. Hrin Nei Thiam, Director, Department of Meteorology & Hydrology, Ministry of Transport, Nay Pyi Daw cun, International ih pompi theimi Zirnak asilole Phunsang Tlawng ihsin zir thei cio ttentto hram sehla tiin san thar mino pawl thucahnak a nei ta. Cinken tlakzet a si men lawng si loin, cu tivek thleng thei ding rori ih kan zuam a ttul ngaingai a si. Zirnak in Fimnak taktak in pe thei lo. “Fimnak” taktak cu “Pathian ttihzahnak” lawng ihsin kan neih theimi a si. Cathiam hmuahhmuah mifim kan/an si cuang lo. “Fimnak (wisdom) timi cu kan theihmi (knowledge) pawl fimzet ih hman thiamnak a si” ti tla’n mihrek cun an sim. Sihmansehla, khatlam ah, zovek te kan si khal le, tangdornak thinlung thawn a zir mi kan si ahcun, cuih zirnak cun fimthiamnak lam ah nasazet in in hruai thei fawn.\nKannih Falam mi pawl khal zirnak lam ah kan mit a vang nasa ih, ram sung le ram leng tiangin zirnak kan hawl rero. A lungawi a umzet. “Zirnak ih a tumtahmi cu Degree neih lawng a si lo. Thiamnak hi a si sawn,” ti cu kan theih ciomi a si ko ding. Pathian Thu zirnak (Theological Education) siseh, Phunsang Tlawng zirnak (Secular) lamah siseh kan tthangsozet a bang. Ahleice in, Pathian Thu zirnak lam ah Ph.D le Doctorate Degree a phunphun a ngah mi tla siar ding kan um phah rero ko. Asinan, leitlun zirnak lam ih Cathiam sang Ph.D thleng mi, Siibawi, Engineer, le NGO lam tiangih hohatu ding mithiam tampi Falam mi in kan ttultuk lai. Asinan, “Thiamnak taktak hnakin Degree kan atcilhtuk pang ding” ti cu a phan umzet.\nA tthangso cakzetmi kum zabu (21) nak ih a tlangleng mi kan si ih, “Degree ziangzat kan nei ti hnakin, ziangtluk kan thiam, kan degree neih vekin teh kan thiam ngaingai maw?” ti hi tahfung ah hman a si thlang. Curuangah, thiam tho si, khui tawk hmun kan thlen khal ih Certificate kan pholang ngamnak ding Tlawng ah zir ttentto thei a thupizet. Cu tivek ih zir thei ding khal in, nonawn pawl thazaang kan pek thiam le lamzin kan hawl sak khal a ttul ngaingai fawn. Culawng si loin, ziangtluk ih kan thluak a ttha ih, midang hnakih thiam cungcuang hleice kan va si hmanah, mi tlangpi ih kum 4/5 sungih an `heh thei mi zirnak (course) hi kum 2 hman kim lo tivek ih ttheh thei tivek le kum hnih-thum sungih Degree tampi neih thei tivek kha kan uar lo hram pei. Kum rei zir cingcing cu an daan a rak dang deuh ko. An thiamnak khal a fumfe deuh cingcing. “Pumpelh zin ih feh cu san tawinak” an ti ttheu bangin, a tawi zawng hlir ih feh cu rei a daih lo.\nAhleice in, Bible Tlawng lam zirnak ah, fimkhur thei sinsin sehla ti saduhthahnak ka nei. Tu hlan ahcun, farah retheihnak ruangah India ram ih tlawng kan kai khal asile, pompi mi (Accredited) tlawng pawl ah kan kai thei ve lo. Ca kan thiam thei lo ruangah si loin, sumpai harsatnak le lam hmuhtu kan neih lo ruangah a sibik ko. [Accredited Tlawng cu a tlangpi thu in 2 a si ko: Evangelical lam ah Asia Theological Association a si ih, Ecumenical lam ah Serampore Senate a si. Thurin (doctrine) kan duh lo ruangah kan kai lo a si ahcun thu dang pi a si ko.]\nAsinan, 2000 hnulam ah, ramleng kan thleng ciamco tikah, bom awknak lamzin tete tla kan nei ve thlang a bang. Curuangah, Bible Tlawngta kan cawm ding a si ah maw, kanmah rori kan kai ding a si khal le, thlacamnak thawn thinlung felfaizet ih ruat hmaisa tahrat in, sumpai cem khal huam in Accredited Tlawng pawl ah khihhmuh awk le kai ttentto zuam uh cio hram uhsi!\n‘Falam mi’ kanmah rori in kan ram kan duhdawt lo-ih a rem tthat hna kan ttuan lo a si ahcun, zohman in, in ra ttuan sak lamlam lo ding. Pa raalttha le Mi ropi tampi suahnak khua a rak simi kan Falam Khua, hi tivek ih a ciam ruahro ding khal kan siang cio ding ka zum lo. Rem`hat salnak hna hi zo ih ttuanvo a si? “Keimah” le “Nangmah.” Hlan thuanthu relnak lawngah Falam Thuanthu hi si nawn loin, tu san rori ih mi zoh`himmi, dawt tlak, peng dang unau pawl khal ih rel khop thei lomi khua le ram, le miphun si dingin – kan fimthiamnak pawl tla kan ram tthansonak hrangah sup lo te’n, upa thuron hngilh loin, nonawn mithiam pawl ih hmuhnak thar (sunmang) ttawmpi le ttuanpi in, relsiat nautatnak phunkim karlah ah, pakhat le pakhat duhdawtnak le rinsan awknak thawn raaltthazet ih hmailam pan in feh tlang uhsi!\n“Na sumsaw lennak na hloh asile zianghman na sungral hrih lo; Na harhdamnak a siat asile, sunralmi mallai na nei; Na nuncan ziazia na thlahthlam asile, Ziangkim na sungral a si” (If you lose your wealth, you lose nothing; if you lose your health, you lose something; but if you lose your Character, you lose Everything) timi thufim hi a dikzet. Kan nuncan ziaza in kan ram ah tlang-au thlang hram seh. Pathian ih lom tlak le midang ih zohtthim tlak nuncan ziaza dik cu ‘Khirh kan sungah a nun ih, kanmah khal Khrih sungih a nung mi kan sinak lawnglawng’ in kan neih theimi nun sunglawi a si.\nHih cahram hin zo hman bulpak in tisanmi a nei lo. Ngan sual pangmi le ngan san vek si lo-ih, a duhsan theih sual pang theimi a um khal asile in ngaidam dingah siseh, cun, thuron ttha pawl tla in pe hram dingah casiartu pawl zaangfah kan lo dil hngai a si.


Salai Ceu Bik Thawng in CNLD party a suah san - Falam Online Media\nMay 11, 2021 Ni Hnem Sung\t0 Comments\nChin National League for Democracy (CNLD) ih General Secretary ṭuan rero lai Salai Ceu Bik Thawng cu party ihsin a cawl fel tiah theih a si.\n2021 kum thok lam ah CNLD General Secretary ṭuan dingih hriltlinthar Salai Ceu Bik Thawng cu tuṭum Dothlennak boruak ah thuuk deuh ih tel a duh ruangah party hnaṭuan ihsin a cawlmi a siih party lam khalin a colhnak an cohlang zo tiah theih a si.\nRamkhel party hotu pawl cu Dothlennak ah tel a ngah lo ti`n Uktu lam ih suahmi Daan sungah a um ih cumi pahbal cun party tiang ṭhiatbal ton a theih ruangah tuvekin Salai Ceu Bik Thawng in party a suahsan hi a si.\nHih thuthawn pehpar in CNLD Chairman Pu Ngai Sak cun “mipi thazaang pek ding cu kan hnaṭuan a siih miphun aiawh in cabuai parih thuhla rel ṭul caan a um leh tikah Chin party a um lo cun hmailam caan ah kan miphun hrangah sunralnak tiang a suak thei ruangah ralring te`n kan um mi a si” a ti. (CH daily news)\n← In tuamhlawm ṭha sehlacu ka damsuak ding nan – Actor Rahul Vohra\nZualko : Delhi ih Chin raltlan thlengthar mipakhat in Mual in liam san →\nBomb lam thiamsang CNA ralkap cangsualin a thi


Cambodia MP In, “Ralhrang Pawl Pehtlaih Ding Lawng Lamzin Umsun A Si, ASEAN Conference An Kai Thei” A Ti – Meifar\nCambodia MP In, “Ralhrang Pawl Pehtlaih Ding Lawng Lamzin Umsun A Si, ASEAN Conference An Kai Thei” A Ti\nRalhrang mang bawi Min Aung Hlaing cu leitlun ramdang dang pawlin hremnak phunphun an pe rero lai. Asinan amah tantu ram khal an rak um vivo cu a buaithlak zet, China le Russia khalin an phatsan thei lo.\nASEAN sungṭuan Singapore, Malaysia le Indonesia ram pawl cun Myanmar ram thuhla ah rahrang pawl hi pehtlaih lo dingin thu an suah. Ralhrang pawlin ASEAN thusuak 5 an thlun lo ruangah ASEAN thawn pehtlaihaw hrih lo dingin thuthluknak an tuah.\nASEAN thusuak 5 cu ralhrang in sualnak nei lo an kaihmi pawl suah zalen sal ding, ramsung buainak cinfel lohli ding, hrilawknak felfai tuah dingih a nehtu hnenah ramsung thuneihnak pe ding… tipawl a si ih Min Aung Hlaing in a thlun lo ruangah meeting kai thei lo dingin hremak an rak pe zo.\nHnakum 2021 ASEAN Conference cu Cambodia ram ah an nei dingih Conference ṭuanvo cu Cambodia ram in a la ding. Cambodia MP Hun Sen in, “Ralkap hruaitu pawl pehtlaih lo ding cun lamzin dang aum lo, ASEAN Conference khalah kai theinak covo an nei ve” a ti.\nMyanmar ramah ara tlawng ih tuisun December 7 ah Foreign Minister Wunna Maung Lwin thawn an tongaw ding, Nay Pyi Daw a fehnak san cu Min Aung Hlaing thawn an tongaw tum ruangah si an zum.\nLeitlun ramkhel thuhla theitu pakhat in, “MP Hun Sen cu kum 20 lenglo Cambodia ramsung thuneihnak latu a si, thuneihnak latu veve an si ruangah Myanmar ralhrang pawl hi a theithiam ih ara pehtlaih tum a si ding. MP Hun Sen cu an ram mipi pawl ih duhnak a ruatsak dah lo, Myanmar mipi pawl hrangah beisei ding aum lo” a ti.\nRalhrang Pawlin Tlangval Lal Ro Mawi An Urthat >>>


Korea zuknunglem le Kristian innsungsang - Chinland Today Media\nMarch 23, 2014 11:08 am·0 comments\nRalrin nun mi a zirh\nPa khat le pa khat par ih an rin um lo daan pawl hmuh ding a tam sawn ruang ah fa la tlangval pawl hrang ah si seh inn sang nei zo tu pawl hrang tiang in ral rin nun mi a zirh. A that nak hmu tu pawl hrang ih ruah nak pek mi.. (zuk nung lem lo khal in kan kiangkap khaw sak daan thlir in si seh, cun kan ni zum tu pawl hrang tlaah cun kan Bible in ziang kim in zirh fam kim sawn. Bible in na nun lo kai hnget sawn seh la a fek sawn lo ding maw?)\n1.Innsungsang kimcang ten rawl hil khawm a theih nawnlo\nKan pakan ih buh le hmeh acem tikih kan duh mi ciar kan suah awk vial vo theu lai kha ka va ngai ve. “Nang a lu na duh,nang athla ngiau,nang a tit var,nang a thin,nang a thau, khah nang mah ei aw”kan ti awkkhawm vial vo lai kha ngai a va um ve.kan ca buaiah pakan a kim nawn lo. zo saw kan co ka ah ra lut ih in ra ru tu? Nang nget pi korea zuk nung lem na si.ka lo kai ngah zo.\n2. It caan abang aw thei nawn lo\nInnsang nei zo tu cun thu um daan kan thei lohli mai.A hrek khat zuknung lem tla cu zan nazi 9:30 pm hnu ah a ra suak cu the!Thuruah awk kerhko caan rem cang a um thei nawn lo. Nu pa then thei tu hi rin um lo nak tin ka rak thei dah nan a tu ahcun nang Korea zuknung lem ho maw inn sungsangih thentheknak thlen tum tu. Hmuh in na um ngah zo.\n3.Fa le te an zon a zai tuk ee.\nNu bikin zuknung lem zoh hi a thawt zawng a si sap bai tla ahcun “nu nu,cu mi kha mi ka duh”ti’n dil le ngen ngam asi lo.Nu nu.. ti dai ka duh?um men.ka zun suak?ka lo king ding. Na pa thawn va feh uh!nu nu ka ek suak?nang mah ten feh!ka ih hmu? Nang mah ten it!Ka ril rawng?nang mah ten ei!Phone a ra?In va kaih sak ta!Aw…Fa le te par ih nui aw thlum te le zoh en kol awk nak khui lam ah saw thli in a hran hlo cu le?Thli sia nang korea zuk nung lem na si, kaih ngah in na um zo.\n4.Nunhlun thuanthu mi a von mang ter\nA zuk nung lem ih zir in nun hlun thuan thu nei pawl hrang ah cun a nun ah “seh la ..seh la..seh la”in nun mi a ti re thei.A rak cang suak zo lo mi thu hnu von ruat sal in nun bei don nak thlen ter thei tu..mi bum aa tum tu nang Korea zuk nung lem na si ..ka lo thei fiang.I bum re ro duh hlah.\n5.Thinlung ah lal din hmun a co\nZuk nung lem in kan thin lung ah ram a lak cun thil dang kan ngaih tuah thei mang lo.A caan a rawng kim cun kan lal (siang pa hrang) biak a tul.Tuah tul poi mawh zet zet khal a zuk nung lem caan ih zir in thu bawt cat asi.Zanlam na zi pa 7:00 ih thu poi mawh kha kan thu poi mawh ah kan ret thei nawn lo.Kan Pathian biak caan khal zuk nung lem ih caan a lak daan ih zir in thawn a tul thlang..Poi kan ti cio lo maw? Nang korea zuk nung lem kan Christian nun ah Lal din hmun ra co tum hlah.kan lo bia nawn lo ding. Setan hman rua na si..in her kual tum duh hlah… hmuh in na um ngah zo.\nA hlei ce in kawlram sungum kan lai mi Chistian inn sungsang cun a tlun thu thawn peh par aw in ngun ngaih zet in kan bih tlang khawm a cu tuk thlang tin ka ruat.Kei mai bul pak hmuhdaan tla ahcun Hmuh tham lo ten in ei se re ro tu nget, setan hmanrua in si ka hmuh. kan inn sungsang ah ziang tlukin hi hmuh tham lo nget a tla zo?In ei se zo? hi nget in in ei kuahom tum(kau) hlan ah a thah thei daan lam zin hawl khawm tlangin a zam rang thei bik in that loh li uh si.


Na Hmuhnak Kauter Aw - Chinland Today Media\nJanuary 3, 2010 7:53 pm·0 comments\nCuruangah feh uhla miphun hmuahhmuah ka dungthluntu va siter uh; Pa le Fapa le Thiang Thlarau hmin in baptisma va pe uh. – Matthai 28:19\n– Seemtirnak 7-9\n– Matthai 3\nMissionary pakhat thawn kum 70 luan zomi putar David in suncaw ei in sawm. David cu cuih missionary ih hnattuannak hrangah siangzet ih sumsaw hlutu a si. Missonary ih hnattuannak ram thleng dah lo hmansehla thla a cam tikah rawl hrangah lungawi thu a sim. Cuih missionary ih hnattuannak hmun pawl, minung pawl le thil um daan hrangah har lo te’n thla a cam thei. Cu pawl hrangah thla a cam ringring ruangah an ttul vekin thla a cam sak hngai thei. Putar David cun an ram Singapore lan tiangin ram thar hrangah hmuhnak kau a nei.\nJesuh in leitlun mission hnattuannak hrangah hmuhnak kau nei dingin thu in pek. “Curuangah miphun hmuahhmuah hnenah va feh uhla, ka dungthluntu va siter uh; Ka thupekmi hmuahmuah thlun dingin va zirh uh” (Matt. 28:19-20) a ti. Leitlun pumpuluk fehnak ticket lei in fial lo. Kan suahkehnak hmun lan in khualtlawng dingah caan ttha kan nei lo thei men. Sihmansehla kan khua le kan ram taanta loin leilung parih thil cangmi ah kan tel thei ve.\nZiangti’n kan tel thei ding? Na kiangah ramdang tlawngta a um maw? Hmun thar ah nuntu khawsak harsa ramdang mi innsang an um maw? A thin nuam in na tuah theimi, lungleeng mi an um maw? Cu pawl hnenah Jesuh ih duhdawtnak thuthangttha va hlawm cu na hrangah tipithuanthum kaan ih thuthangttha sim daan phun khat a si.\nBawipa, ka leilung kauter aw,\nNa hnattuanmi sungah hmun khat te si ka duh ve;\nNa hmuh vekin hmuh theinak mit, mi dang riantu kut le,\nNa thuthangttha seuh duhnak thinlung i pe aw.\nJesuh ih mit thawn na zoh asile a ttulsam mi leilung na hmu ding.\nKeimah hi Ka Si Maw?


HRUAITU TUANTLANGSAN - Hre Mang\nSANTHAR HRUAITU TUAN TLANG SAN: AGE OF COLLABORATIVE LEADERSHIP\nKum zabu 21 nak kan thleng zo. Pupa sanlai ih kaihhruai awk dan, pursum leilawn ei hawlnak dan, vengsung khau le ram humhalh dan, senpi vangtlang pawlkom thawn pehpar mi thu thuthukdan, senpi vangtlang kilhim awk dan, nuntu khawsak dan pawl cu santiluang in dunglamah tansan dingin lotheihlo in in nawr zo. Hrin le hnam, peng le tlang, miphun thleidan um nawn loin ramkulh tlangkulh fate sung lawng sinawn loin fimnak thiamnak citintian, miphun dangdang kawm khawm in khawruah kau zet in milaipawlkom, sihcih, tuantlang hruai tlang san a suak zo. Leitlun khuitawk ramkulh khal mahte um theih asi nawn lo. Leitlun pumhuap pawlkom, Asia ramthen, America tlangkulhpi, Europe, Arab ram zate kawm, Africa ramkulh, tivek in siseh leisungsuak zinan zuartu pawl pawlkom, nikhua lam tawlreltu pawlkom, humhim awknak lam tvp ramtinkar pawlkom a karhzai sinsin. Cuvek thotho in biaknak, cozah, cozah asilomi pawlkom, le pursum leilawnnak khalah tuantlang, pawlkom sihcih le khat le khat sawmdawl aw tawn dingin pehzawm awknak tha sinsin neihsan asi. Leitlun khawmual cu leitlun pumpi huap khawte pakhat (global village) vekah a cang zo. Ramsung ramleng pehtlaih awknaknak a thleng aw theh zo. Santhar milai nuntu kan zir ding maw, dunglet-hawi in fehtahratin thuanthu santiluangih fen hloh mi kan si ding maw, hril ding kan nei. Khuahlan san, mi pahnihkhat lalnak (dictatorship) ram malte lawngah mi pahnih khat cu cawisangin hotu lalbik uk awkdan an hmang hrih. Cuvek ramkulh le pawlkom cun leitlun midang, rualban loin dungah tanta an si. Santhar santiluang milai thuanthu in tuantlangsan asizia a langter. Senpi vangtlang le mibur pawlkom ziangtluk leitlun tlan zuam awknak ah a tlancak in a thangso ding timi cu pawlkom pakhat, mibur pakhat, le cozah kumpi pakhat cu ziangtlukin hruaitu pawl tuantlang hruaitlang an thiamih anmai pawlkom lenglamah ziangtlukin an tulsammi bawm theitu pawl thawn tuantlang hruaitlang an thiam, an tuansuahmi, an tuanrah cu anmai pawlkom lenglamah a hlawkpitu ding pawl hnenah ziangtluk an pe suak thei, timi parah a hgat aw zo.\nCun khatlamah, miphun pakhat ih cahnak, pitlinnak cu bulpak, insang, veng, khua, ramthen, miphun, nunphung, le ramkulh tin, kilkip in thlirin zohfiah theih asi. Ziang tinkim milai nuntu khawsak cu a thleng aw rero zo, rero lai ih zohman ih kham theih lo in a thleng aw sinsin ding. Thleng awknak hi colh ti nei lo asi. Ziangvek pawl a thleng aw:\n· Leitlun pumhuap pehtlaih nak\nKan pupa pawlin a um ti hman an rak theihdah lomi ramah Laimi tampi kan thleng zo. Kan pupa pawlin an rak theih dah lomi leitlun fimthiamnak bungrua phunphun laimi kut sungah a thleng zo. Leitlun miphun citintian pawhtlang aw tawn in miphun dangdang um tlang asi zo. Ziangkim hi a pehtlai aw theh vekin buainak, duhmi, tihmi, tulmi, neihmi, theihmi, thiammi, sinak phunphun pawl khal an pehzawm pehtlaih sinsin ih ziangvek miphun khal sisehla mahte nung le khawsak theih asi nawn lo.\n· Nunphung le sinak bang aw lo pehtlaih nak\nPehzawm awknak a cak in mitintian ramdangdang an thleng, an vak sukso tikah fimnak, thiamnak siseh nunphung le miphun dangdang siseh hmunkhatah um in siseh hnatuannakah siseh pehtlaih nak a phunphun thawn pawh tlang aw zetin nun tlang asi zo. Cuvek lakah mai miphun, mai nunphung, mai mizia thawn a mil aw lawng thawn pehtlaih aw, hnawihnih aw in nun theih asi nawn lo. Ruahdan duhdan nuntudan bang aw lo phunphun, kut thilthiam dangdang nuntlang, tuantlang, hruaitlang, pehzawm sihcih le tuantlang san a suak zo.\n· Theihnak fimnak citintian pung\nKawlram zoh asile, tuihlan kum 50 sung ahcun sibawi thiam pawl hi a larbik le upat hlawh bik pumcawmnak lam hnatuan le thiamnak nei an rak si vekin mifim bik ah rak ruat an si ringring theu. Sibawi pakhat cu pathian fate pakhat vekin rak zoh, upat le cawisan asi. Santhar san a suak tikah fimthiamnak a phunphun a suak vivo. Sibawi thiam lak khalah thiambik nei an suak vivo. Hmanrua le bungrua hmanmi lei killi ihsin leitlun deng tiang hman tawm awk asi vivo. Santhar san ah fimthiamnak zir theinak cu upa milian pawl hrang lawng asi nawn lo, mikip zir theih dingin sangka on asizo. Mikip in fimthiamnak citintian zir asi zo. Ziangtin cuvek thiamnak phunphun a suak ih leitlun pumhuap tlanzuam awknakah miphun pakhat, ramkulh pakhat, pawlkom pakhat, cozah pakhat sinak in kan tlan ve ding, ziangtin kan miphun Pathian kan cawisang ve ding timi cu thiamnak cikim, kilkip ihsin fimnak theihnak thiamnak bang aw lo, thiamnak le fimnak burkhawm in tuantlang hruaitlang thiamnak parah a hngat aw asi. Mai miphunpi, pawlkom sungtel lawng si loin miphun dang, leitlun kilkip ihsin kan tulmi fiamthiamnak a neitu pawl thawn tuantlang thiamnak parah thansohnak tampi a hngat aw aw asi.\n· Mipi phutmi thleng aw mi\nSan a thleng awk vekin mipi lungput khal a thleng aw vivo. Ramleng suak dah lo le khualtlawng dah lo khalin leitlun killi ah ziang a cang timi awlai ten theih thei asi zo. Telephone, social network, tv, email thawn pehtlaih awknak a that tuk zo ruangah lei killi ah a cang rero lai mi cawplecilh in thu hla theih asi zo. Milai mizia cu hmuhmi, theihmi, le nitin nunpi mi in a danglam ter vekin santhar minung pawl mizia cu tampi a thleng aw sinsin. Insang khat hmanah nulepa le fale, santhar thangthar pawl hmuhdan duhdan a danglam vivo. Cuvek lakah ziangvek nuntu khawsak, duhdan hmuhdan pomdan pawlin miphun a cawimawi ih miphun thuanthu a tuahtha ding, ziangtin bulpak, insang, khua le ram, miphun pawlkom pawlin hma la in ke kar tlang asi tikah senpi vangtlang thatnak tambik ziangtin a suahpi thei ding? Ruahdan, hmuhdan, duhdan, pomdan, theihnak, fimnak, thiamnak, ti theimi, thanlennak, tvp bang awlo pawlin senpi vangtlang thatnak hrang hruaitlang tuantlang nak in senpi vangtlang thatnak a tambik a suah thei ding asi.\n· Siatnak thlen theitu hrang timtuahcia nak\nAfghanistan ramih Muslim khurbing pawlin leitlun pumpi humhim awknak a hnaihnok thei vekin Japan ramih linghnin in America ram pumcawmnak lam tiaang a hngawng ban zo. New York ah World Trade Tower an siatsuah tikah leitlun pumpuluk pursum leilawnnak le milai pehtlaih awknak a hnaihnok. Ziangtin senpi vangtlang siatnak thlen theitu do asi dingih senpi thatnak ziangtin hawl tlang asi ding? Zo in hmanrua, bungrua, le thiamnak anei, tvp, zoh tikah tihmi le tulmi khal leitlun pumpi in a pehtlaih aw vivo. Santhar santiluang cakzetin a tlan rero mi lakah tuantlang le hruaitlang a thiamtu pawl lawng an dingcang cak sinsin dingih ziangvek harsatnak le milai santhuanthu a her liam khal asile mipi duhmi tuansuak dingin siseh siatnak lak ihsin humhimtu ding ah siseh cakzetin an tlan sinsin ding asi. Leitlun miphun tenau pawl, tuantlang hruaitlang thiam lo tu pawl cu miphun tumpi le ramlian pawlin an dawlh vivo lai ding asi.\nA tlunlamah tarlangmi pawl hi santhar leitlun milai thuanthu santiluang in a fen reromi cakzetin a tlan reromi kan san milai thuanthu hmuithlam cu asi. Cuvek lakah ziangtin pawlkom, mibur, cozah kumpi le senpi vangtlang hrang thatnak suahtertu mibur cangvai mi dinsuah theih asi ding?\nHnatuan then dangdang tuantlang dan\nSociety pakhat sung hnatuan then dangdang pawl tuantlang dan: biaknak, politics, cozah kumpi, cozah silomi pawlkomnak, vengsung pawlkom, leiram le rannung lam tuanvo neitu, tvp, kilkip ihsin society tuah tha ding tuanvo neitu pawl pehzawm awknak tha le hnatuan tlangdan lamzin hawl thiam sinsin a thupi. Pathian in milai a sersiam tikah biak inn sungah amah be dingah a sersiammi asilo. Sersiammi ziangkim parah thuneitu, kilkhawitu dinhmunah a retmi asi.\nCozah in dan a tuah, misual hrem ding, mitha lawm ding, thatnak tha pe dingin, fimthiamnak lam zirnak ah thiamsangfilawr pawlin santhar bungruanthatha (technology) an suahpi, lamzin lam hnatuantu pawlin rangzetin khualtlawn theinak lamzin in hawlsak, vanzam le lawng tuahtu pawl khalin pursum leilawn tlawn vahnak awlsam zet in tuahsak, calai lam thiamsangfilawr pawlin calai thatha in tuahsak, cutivekin milai thiamnak le hnatuan kilkip ihsin khatlekhat sawmdawl aw tawnin society, senpi vangtlang thatnak hrang mah le tuanvo hna tuan cio asi. Santhar leitlun pumhuap pehtlaih awknak sanah thiamnak, hnatuan, phunkim kilkip ihsin pehtlaihnak tha le hnatuan tlang dan thiam a thupi sinsin.\nPawlkom leng kaan tuantlangdan\nHruaitu thiamnak citinkim burkhawm dan:\nKhuahlan san vek si nawn loin santhar minung pawl cun rualran le zalen zetin fimthiamnak zir theih asi zo. Tlawngah zir lo khalin cabu thatha, cahram thatha, calai innpi ah siseh internet ah siseh siar cawk lo zir cawk loin fimthiamnak zir ding a um. Bulpak lam hmuhtu a phunphun hnen ihsi khalin mi tampi in fimnak an zir. Santhar computer lam hmaihruaitu Bill Gates le Steve Job (l) pawlin thiamnak maksak an hmuhsuakmi pawl an tlangzarh tikah college dikari hman neilo an si. Santharsan ah mi pakhatin kilkip in a thiam famkim an um lo vekin kilkip thansohnak lam pan dingin pawlkom, kumpi cozah le pawlkom khalin thiamnak cikim hlawkpi dingin mithiam tintian ruai tahratin tuantlang hruai tlang dan thiamthiam an thangso cak sinsin ding asi. Curuangah fimnak le thiamnak citintian neitu pawl senpi vangtlang society hrangah rualran, ruantlang, lungrual, kutkai in hruaitlang hna tuantlang asi tikah ziangvek miphun fate, pawlkom caklo, ramkulh fate bik khal tuanpi pawlkom dang thawn leitlun ramtha le mifim ram pawl santhar tlanzuam awknak ah a tlancak ve ding asi. Tahthimnakah, leitlun ram fatete pawl tla UNO ah an til tikah leitlun rampi pawl thawn cabuai pakhat ah thutha hawl tlangin le bungrua hlawm aw tawn in hmasawnnak lamzin pakhat parah an feh tlang asi. Curuangah, thiamnak, theihnak, hmuhnak, duhdan, pomdan, ruahdan bang aw lo pawl thiltha hlawm aw tlangin senpi vangtlang thatnak tumtahmi hmuisel pakhat lam pan in thazang pe aw tawn le tuantlangdan, rualran zetin canpual tha sangka ong in zir vivo le tuantlang hruaitlang thiam a thupi sinsin.\nKan duh khal le duhlo khal le, leilungpi parah caankhatte sungah a nungtlangmi mi zapi ten pehtlaih awknak kan nei theh. Curuangah thiltha siseh thilthalo siseh mi pakhatih a tuahmi le hmuhtawnmi cu midang thawn pehtlaih loin a falin ummi a um lo. Curuangah a burin siseh bulpak in siseh ziangkimah a pehtlaihmi zapi te thawn thathnemnak tam sinsin suahpi thei dingin hnatuan tlang thiam a thupi ngaingai asi.\nDinhmunah siloin hnatuan ah upatnak\nKhuahlan pawlkom le mibur khawmnak kipah, cozah siseh cozah asilomi pawlkom ah siseh, hnatuan sang, lubik kaitu hi upatnak sangbik ah ruat in thuneihnak sangbik le midang uk theinak thuneihnak tiang rak pek asi theu. Santhar mibur pawlkom sihcih awknak ah tuansuahmi parah hngat aw in upatnak le hnatuan canpual sangka on thiam vivo a thupi sinsin. Sinak duh ruangah upat awknak, lamtang tuah awknak, duhsakbik le namthlakbik neihnak pawl hi a biktakin miphun tenau, pawlkom tenau pawl hrang ahcun dungtawlh tertu siatnak asi. Senpi vangtlang thatnak, sersiamtu Pathian ih tumtah le duhmi, amai thu vekin society miburpi ruantlang ten remdaihnak in fehtlang tuantlang thei dingin huat awknak, thleidan awknak, thuphan le dik lo nak pawl, a caklo namtlaknak, nekcep awknak pawl cu dungtun tahratin thiltha tuah tlang, hnatha tuansuak theitu pawl hrangah rualran zet canpual sangka on sakin dingnak le felnak in santhar pawlkom mibur cangvaihnak lamzin a hruai a tul.\nHruaitu le hnatuantu pawl tuantlang hruaitlang nak hrangah a hnuailam pawl hi an thu in an tul zet.\n1. Kaihhuai awknak cu a thangso reromi asi\nPawlkom, mibur, cozah siseh cozah silo mi siseh, pawlkom cu a thangso reromi, a thleng aw rero mi asi a tul. Hruaitu dinhmun siseh kaihhruai awkdan siseh santiluang thawn kaih aw in a thangso rero mi asi hrimhrim lawngah senpi vangtlang, hruaitu thiamnak citintian tuantlang hruai tlang a theih. Hruaitu pakhat a thih hlanlo dinhmun hnget ah tohkham retsak asinak hmun poh ah thansohnak daltu ah an cang ih diklo mawilo zetin canpual, tuanvo, thuneihnak hman asi theu. Kaihhruai awkdan, pawlkom ruangzing, hruaitu, le laireldan pawl khal santiluang ih zir in a thleng aw rero mi pawlkom sung lawngah hruaitu thatha thiamnak fimnak citinkim tuantlang hruaitlang theih asi. Cutin san thuanthu in ziangvek thleng awknak a suahpi khal asile senpi vangtlang, ram le miphun, pawlkom hrang a thabik, a hlawkbik tuanrah suahpi theih asi ringring ding.\n2. Pawlkom cu a thleng aw reromi pawlkom\nSanthar pawlkom, mibur cangvaihnak ah a thleng aw dah lo cu a thi ding. Rangzetin a thleng aw rero mi santhar milai thuanthu in a thlenpi mi milai buainak, harsatnak, duhnak pawl khaikhawm in mibur ruantlang ten feh thei dingin siseh santhar in canpual thatha a thlenpi mi pawl senpi vangtlang hrang hlawknak thatnak suahpi thei dingin mibur pawlkom cu a thleng aw rero mi asi hrimhrim a tul. Santhar mino fimnak thiamnak pawl hrangah sangka onsak in santhar santiluang dawi in tlan rerotu si loin thleng awknak a tulmi ah thlengtu si thei dingin mibur pawlkom cu a thleng aw rero mi asi hrimhrim a tul asi. Thleng tulmipawl a tikcu ah thleng theitu pawlkom cu a cak vivo ding asi.\n3. A rualran mi tuanvo le thuneihnak zem awkdan\nCozah siseh cozah asilomi pawl mibur pawlkom ah siseh khuahlan pawlkom sungah tlunlam upa, hotu pawlin thuneihnak cu an kai bet ih an hnuailam hnatuantu pawl cu sal asilo hmanah siahhlawh vekin hnatuan fial an si tikah siseh pawlkom sung thuthluknak cu ruahnak famkim neilo, thuneihnak lawng duhtu pawlin an kutsungah an kaihbet tikah siseh senpi vangtlang le pawlkom mibur in an hlawkpi ding zat hlawkpi loin an sun phah ringring asi. Santhar san ahcun mi zokhalin anmai hnatuan, tuanvo tuansuak thei dingin a tulmi thuneihnak tuansuak thei dingin thuneihnak le bungrua pawl pek an si hrimhrim a tul. Santhar mibur pawlkom sungah ukbet awknak um nawn loin mi zocio khal in anmai duhhrilnakin anmai fimnak thiamnak hmangin anmai tuanvo tuansuak thei dingin zalen zetin a tulmi thuneihnak khal pek an si sawn. Fimnak thiamnak citinkip kawmkhawm in tuantlang hruaitlang thei dingin a zalenmi pawlkom, thuneihnak le tuanvo ruantlang ten zem awknak pawlkom asi hrimhrim a tul.\n4. Mi zokhal tuanvo le mawhphurh cekkim mi\nKhuahlan mibur pawlkom sugnah hotu lubik pawl cu an dik maw diklo maw, an fel maw, fel lo zohman ih thusut ngam an si lo. Anmah hnakin mifel, fimnak thiamnnak an um tik khalah sangka onsak an silo. Asinan santhar mibur cangvaihnak ahcun mi zokhal hotu lubik ihsin tuanvo neitu zapi ten an hnatuan, le tuanvo, senpi vangtlang thawn a pehtlaihmi an nun cu cekkim ringring an si. Cutin zokhal an nun thuhruk, thuneihnak thup, zohman ih tham ban lomi nun le dinhmun nei an um loih senpi vangtlang hmai ah zovek hotu pawl khal thusut theih, an tuanmi , tuanvo, le nuntudan khal cekkim theh mi an si ringring atul.\n5. Tuantlangdan ruangzingtu mibur\nMibur zapiten thiamnak fimnak le ti thei mi a bang aw dah lo. Curuangah kaihruai awknak lam thiambik nei pawl, fimnak nei pawl cu pawlkom mibur ruantlang ten tuantlang hruaitlang nak tuahtha dingin thuruattu, laireltu mibur, pawlkom ruangzingtu mibur, a hran in hrilbikmi an um hrimhrim a tul. Cuticun pawlkomn ruangzingmi thleng tulmi siseh tumtah mi tuansuaknak hrangah tuansuakdan le laireldan ah siseh thleng tulmi milai, hotu, hnatuantu, le dan le dun, pehtlaihmi le bugnrua siseh a tikcu te ah thleng in remrel thiamtu mibur hran neih hrimhrim a thupi zet. Hotu tuanvo neitu pawlin anmai duhzawng, anmai dinhmun humhim nak ding hrangah pawlkom ruang an zing tikah thuthabik hawlsuak hnakin khamtu ah a cang ringring theu asi. Santhar fimnak hmang thiam, cohlang thiam in pawlkom ruangzing lam thiamsangfirlawr pawl rawn in pawlkom ruangzing tuahthatu mibur neih ringring a thupi fawn.\n6. Hruaitu lakah thiamnak citintian kawmkhawmmi\nKhuahlan pawlkom mibur pawl lakah hotu lubik cu pathian fate vek an rak si theu. Thuneihnak sangbik pek an si ih an thu el ngamtu le an hnatuan thusut ngamtu khal an um lo, suttheih khal an si lo. Sihman sehla, santhar san ah mi zokhalin rualran zetin fimnak thiamnak zir le hawl asi zo vekin leitlun fimthiamnak a karhzai vivo tikah milai zo khalin fimnak citinkim thiam an um lo. Society pakaht ah thathnemnak nei lo, man nei lo milai khal an um lo. Curuangah fimnak thiamnak cikim tuantlang hruaitlang thei dingin hlawhtlinnak ding hrangah fimnak thiamnak cikim neitu hruaitu le hnatuantu mi tampi hrang sangka kauzet rualran zetin a ong aw mi pawlkom asi hrimhrim a thupi fawn.\n7. Milai bang awklonak lakah tumtahmi tuansuak dingin hmuisel thiam\nMilai bang awk lonak ruangah hnatuan tlang thei lo vekin an ruah theu mi hi a dik lo. Lungput diklo ruangah asisawn. Bang awk lo nak, miphun sinak, thiamdan, fimnak thiamnak, duhdan, hmuhdan, ruahnak bang aw lo pawl hnatuan tlang thei dan a um. Mi pakhat cio bang awk lo nak cu dunglamah tanta in zapi ten duhtlangmi, tul tlangmi le a bang aw mi tumtahnak funkhawm aw mi hrangah hnatuan tlangdan lamzin a um. Thiamnak, hmuhnak cikhat lawng hmang thiamtu pawlkom hnakin fimnak thiamnak cikim kawm khawm in hruaitlang tuantlang pawlkom cu a thangso cak sawn deldel ding asi.\n8. Pawlkom hmin, bungrua, le ziangkim cu senpi ta asi\nKhuahlan san vekin pawlkom lubik, mibur hotu pawl ih kuthnuai ah sal le siahlawh vekin hnatuan san asi nawn lo. Senpi vangtlang, mibur sungtel, hnatuantu le hruaitu zapi te in anmai ta, anmai tha an timi, an mai ruahnakin anmai duhmi an tuan asi ti ah an ruat thei dingin pawlkom tumtah le ruangzing, hnatuan laireldan pawl khal senpi telkimnak pawlkom asi thei ding a thupi. Cutikah mi zokhalin an thazang, an fimthiamnak le neihmi sup aw le midang hmaisawng awknak, phuhrun awknak um loten a rualten zalen zetin hna an tuan tlang cio tikah a tam bik hlawknak a suahter sawn asi.\n9. Lungkim tlangmi mibur cangvaihdan kenkawh\nDuhdan, hmuhdan, pomdan, fimnak thiamnak le sinak bang aw lo ruantlang ten hnatuan tlang hruai tlang asi tikah zapi lungkim tlangmi lairel tuanrel dan neih hrimhrim a tul ih neihmi dan le dun kenkawh hrimhrim khal a thupi fawn. Pawlkom cangvaihnakah, ziangkim thuthluknak cu lailan zetin a thup zianghman um loin a thabik hawltlang lungkim tlangmi asi hrimhrim a thupi.\n10. Tikcu bikhiah nei in thleng tulmi thlengnak\nDamsung hotu tuan, damsung thleng dah lo mi pawlkom dan le dun tivek umnak hmunah fimnak le thiamnak cikim nei hruaitu pawl hnatuan tlang a theih lo. Tuanvo neitu siseh laireldan siseh thleng a tul tikah a tulvek in a tikcu te ah thleng tulmi thleng dingin timtuah cia ringring mi pawlkom asi a thupi. Ziangkim hi a thleng awk rero vekin milai nun thuthlung thleng theih lomi nun thu hrampi siar lo, pawlkom laireldan, hnatuandan, kaihhruai awk dan pawl cu catbang loin thleng tulmi thleng ringring mi pawlkom asi a tul.\n11. Pawhtlang zet thu hla theihter awknak\nPawlkom mibur lakah thuthup, thuruk a um tikah diklonak a karhzai theu. Curuangah pawlkom tumtah, tuanreldan, dindan ruangzing, le hmuisel pawl ziangkim hi hnatuantu le hruaitu zapi ten lailan zetin fiang zetin a tikcu ah thu hla a theihtu ding pawlin an theih ih thuthluknak ah a teltu ding pawlin an ruahnak ciamciam ten burkhawm thei dingin canpualtha an co cio ding a thupi. Thuhla lailan zet le fiangfai zetin theihter awknak hmunah hmuhsual awknak siseh a tul lo piin liamkuan siseh hlawkpi ding sunphahnak um loin senpi vangtlang thatnak a tambik a suahpi theu sawn asi.\n12. Thuthluknakah rualran le zalen zetin ruahnak suahpi burkhawm theinak\nMartin Luther in dothlengnak a rak thawk hlan sung cu Bible hi zumtu mi menmen kut sungah retsian a rak si lo. Pawlkom mibur umkhawmnak ah siseh cozah le cozah asilomi pawlkom ah siseh hotu pawlin tefa fangnau, mipi pawl ruahnak an rak ngai pawimawh loih ziangah an rak siar lo lawng si loin namthlak an rak si ringring. Pawlkom mibur lakah zalennak a um lo. Santhar sanah zovek milai khal sisehla nauta bik ihsin lubik tiang ruahnak tha timi siseh thusut duhmi siseh thu hla burkhawm thei dingin ziangtik lai khalah sangka a ong ringringmi a zalenmi pawlkom asi hrimhrim a thupi. Thuthluknak tuah tikah a thu thawn a pehtlaih mi mi zapi hnenah a tikcu teah thu hla theihter in an ruahdan hmuhdan duhdan cu thuthluknak hrangah burkhawm thei dingin mi zocio hrang khalah sangka onsak an si ringring ding mi a thupi.\n13. Felfai zetin dan le dun thawn a fehmi pawlkom\nMilai cu thu in kaihruai awk asi. Curuangah mibur umkhawmnak kipah thu, senpi vangtlang pehtlaih awkdan thu, dan le dun a um ringring a tul. Cui lungkim tlangmi cu lungkim tlangtu pawl hrangah hman dingmi thlun dingmi dan le dun asi ih hotu le tuanvo neitu zapi ten lungkim tlangmi dan le dun, kaihhruai awkdan, laireldan vek cekci in kenkawh le lairel hnatuan ding asi. Cutin sim tikah thleng theih lomi tinak asi loih thleng a tul tikah a thlengtu ding pawl cu dan le dun a tuahtu, a neitu le a pehpar mi milai pawl an si ringring dingmi asi sawn. Pawlkom, mibur kaihhruai awkdan, laireldan cu hotu le hruaitu mimalte pawl duhnak tlamtling tertu hmanrua, an dinhmun humhim awknak funghreu vekin hmanmi si loin senpi vang, pawlkom sungtel le mipi pawl duhnak, tumtah tlamtling ter dingin hnatuan dan, zapi ten hngat awknak thutlangpi, thurampi asi sawn dingmi asi.\nSanthar pawlkom sungah santhar hruaitu pawl cu miphun dangdang, fimnak thiamnak dangdang ihsin tumtahmi pakhat tuansuak dingin laireldan, pawlkom ruangzing lungkim tlangmi sungah mai tabul vekin hnatuan tlang hruaitlang dingmi an si. Santhar milai thuanthu santiluang in hruaitu pawl tuantlang hruaitlang sanah a thlenpi zo.\nRawnmi cabu pawl:\n· 62 Michael M. Beyerlein, Sue Freedman, Craig McGee, and Linda Moran\nExhibit 1. The Ten Principles for Building Collaborative Organizations\n· JOURNAL OF ORGANIZATIONAL EXCELLENCE / Spring 2003\n· The Collaborative Organization By Rachel Conerly BY Tim Kelley & John Mitchell